Jumlah kapal tempur LCS dikurangkan kepada lima: Panglima

Perolehan kumpulan pertama kapal tempur pesisir (LCS) dikurangkan daripada enam kepada lima selepas proses permohonan semula dilakukan.

Panglima Tentera Laut, Laksamana Datuk Abdul Rahman Ayub berkata, keputusan itu dibuat ketika kerajaan memutuskan untuk meneruskan projek pembinaan LCS.

“Sememangnya asal enam tetapi ketika kita mengemukakan permohonan semula dan dibincangkan semula perkara ini, LCS kita persetujui kurangkan kepada lima saja.

“Projek LCS memang diteruskan seperti biasa. Pelaksanaannya adalah baik dan ada perjanjian tambahan keenam yang akan ditandatangani tidak lama lagi. Ini membolehkan proses seterusnya berjalan dan pembinaan dilaksanakan seperti dirancang,” katanya lapor HM.

Media sebelum ini melaporkan, Jawatankuasa Kira-kira Wang Negara (PAC) menyatakan kerajaan membayar RM6.083 bilion untuk lima LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.

Laporan dikeluarkan pada 4 Ogos lalu itu turut menyenaraikan sembilan rumusan sebagai punca kepincangan projek pembinaan enam LCS bagi kegunaan Tentera Laut Diraja Malaysia (TLDM) bernilai RM9 bilion.

Pada 2 Oktober tahun lalu, bekas Menteri Pertahanan, Datuk Seri Hishammuddin Hussein, dilaporkan berkata, pembinaan LCS akan disambung semula selepas semua rundingan dan setiap perjanjian dalam fasa mobilisasi dimuktamadkan pada penghujung Disember tahun lalu.

Mengulas lanjut, Abdul Rahman juga berharap LCS dapat diterima mengikut jadual kerana TLDM kekurangan aset berkeupayaan tinggi.

“Dengan adanya LCS ini, kita mampu untuk melaksanakan tugas-tugas dengan lebih cemerlang,” katanya.

LCS adalah projek perolehan yang digariskan di bawah Pelan Transformasi 15-to-5 TLDM. Mengikut perancangan keseluruhan, TLDM menggariskan keperluan 12 kapal LCS sebagai salah satu komponen penting pelan transformasi berkenaan.

Pelan 15-to-5 dirancang untuk memperkemaskan postur aset TLDM yang pada ketika itu terdiri daripada 15 kelas kepada lima.

Selain LCS, TLDM menggariskan empat kelas lain iaitu kapal misi pesisir (LMS), Kapal Peronda Generasi Baharu (NGPV), kapal selam dan kapal sokongan pelbagai peranan (MRSS).


Najib cuba cuci tangan konon tiada kuasa dalam syarikat swasta: Rafizi

Bekas Ahli Parlimen Pandan yang juga orang kuat PKR, Rafizi Ramli terus ‘menembak’ bekas Perdana Menteri Datuk Seri Najib Razak berhubung masalah dihadapi Sapura Energy Berhad yang mungkin diisytihar muflis.

Pertikaian kedua-duanya tercetus susulan cadangan Najib supaya kerajaan, melalui Petronas, menyuntik dana bagi membantu memulihkan semula Sapura Energy, sementara Rafizi pula membantah cadangan itu sambil mengingatkan mengenai idea songsang Najib.

Dalam kenyataan terbaharunya hari ini, Rafizi berkata Najib perlu bertanggungjawab memastikan pelaburan Permodalan Nasional Berhad (PNB) di dalam Sapura memberi pulangan terbaik kepada rakyat.

Katanyanya tanggungjawab Najib dipandang dari dua perspektif iaitu sebagai Pengerusi Yayasan Pelaburan Bumiputera yang memiliki PNB dan sebagai Perdana Menteri dan Menteri Kewangan yang bertanggungjawab memastikan pelaburan GLIC dan GLC mengikut Program Transformasi GLC 2005-2015.

“Secara khusus, Perkara 3.2.4 dalam Manual Transformasi GLC 2005-2015 menetapkan bahawa GLIC (termasuk PNB) perlu menghantar laporan setiap tiga bulan kepada Jawatankuasa Transformasi GLC (PCG) yang dipengerusikan Najib sendiri untuk menilai portfolio pelaburan mereka.

“Ini bermakna, walaupun Sapura bukan dikira GLC semasa Najib menjadi Perdana Menteri dan Menteri Kewangan, dia bertanggungjawab sebagai pemegang amanah PNB untuk membantah sebarang urusan yang merugikan PNB.

“Lebih dari itu, kawal selia portfolio pelaburan PNB (termasuk pelaburan bukan majoriti seperti pelaburan di dalam Sapura) tertakluk pula kepada Program Transformasi GLC yang dipengerusikan beliau sendiri,” katanya.

Bekas Naib Presiden PKR itu juga berkata Najib boleh cuba menipu rakyat dengan alasan-asalan mudah yang diberikan di dalam media sosialnya, tetapi beliau tidak boleh lari daripada rekod cuainya yang diketahui dunia.

“Sebab itu, gesaan Najib supaya Kerajaan Persekutuan menyelamatkan Sapura menggunakan wang rakyat perlu disanggah untuk menunjukkan wajah sebenarnya Najib kepada pengundi atas pagar,” katanya lagi.

Rafizi juga menuduh Najib cuba mencuci tangan dengan memberi alasan Perdana Menteri atau Menteri Kewangan tidak ada kuasa dalam urusan syarikat swasta, terutama apabila membayar RM983 juta kepada pengarah eksekutif Sapura Energy.

“Dalam isu pembayaran RM983 juta kepada pengarah eksekutif yang mewakili pemegang saham majoriti dalam keadaan kepentingan pemegang saham minoriti terabai, alasan bahawa keputusan-keputusan itu adalah hak syarikat swasta semata-mata adalah alasan kurang cerdik dari Najib.

“Sapura bukanlah syarikat swasta biasa, ia adalah syarikat awam yang mengambil wang dari rakyat biasa yang menjadi pemegang saham minoriti. Tindak-tanduknya tertakluk kepada akta-akta tertentu untuk menjaga kepentingan awam yang menjadi pemegang saham minoriti,” katanya.

Artikel penuh di ruang RENCANA


Peguam Zahid mohon segerakan keputusan representasi kes rasuah Zahid

Pihak pembelaan dalam kes Datuk Seri Ahmad Zahid Hamidi memohon Peguam Negara (AG) menyegerakan keputusan representasi bagi mengkaji 47 pertuduhan pecah amanah, rasuah dan pengubahan wang haram membabitkan dana Yayasan Akalbudi (YAB) dihadapi Timbalan Perdana Menteri itu.

Menurut kenyataan media oleh peguam mewakili Ahmad Zahid iaitu Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh, keputusan representasi itu diperlukan segera sebelum lebih ramai saksi pembelaan dipanggil pada perbicaraan selain menjimatkan kos serta masa kedua-dua pihak, menurut laporan Bernama.

“Pihak pembelaan mengemukakan representasi dengan lebih 200 muka surat pada 8 Dis 2022 dan 25 Jan 2023 kepada pihak pendakwaan yang antara lain memohon agar keadilan terhadap Datuk Seri Ahmad Zahid Hamidi diberikan dan semua pertuduhan dikaji semula dalam kes ini.

“Sehingga hari ini, pihak pembelaan masih tidak menerima sebarang jawapan daripada pihak Peguam Negara,” menurut kenyataan itu.

Ahmad Zahid juga telah dirakamkan percakapannya sekali lagi selepas representasi dihantar kepada Suruhanjaya Pencegahan Rasuah Malaysia (SPRM) pada Jun 2023, katanya.

Pasukan pembelaan itu berkata menjadi perkara biasa bagi mana-mana individu yang sedang berdepan dengan kes jenayah untuk mengemukakan representasi kepada pihak Peguam Negara dan ia adalah hak seseorang yang dituduh untuk melakukannya.

Kenyataan itu menyebut representasi tersebut boleh dimasukkan pada bila-bila masa sekiranya seseorang dituduh mempunyai asas kuat selain banyak kepincangan dalam pertuduhan ke atasnya termasuk jika terdapat tersalah guna kuasa terhadap pendakwaan, isu siasatan dan keterangan saksi kes.

“Justeru, tidak adil untuk mana-mana pihak cuba campur tangan dan mempolitikkan isu ini. Tambahan pula, anak guam kami adalah seorang yang dituduh dan sedang menjalankan haknya untuk memasukkan representasi di peringkat ini.

“Kami berpandangan langkah pihak pembelaan melakukan proses representasi adalah berdasarkan kepada hak anak guam mengikut proses perundangan sebagaimana terdapat dalam sistem perundangan diamalkan di negara ini,” kata kenyataan itu.

Kata pasukan pembelaan itu, mana-mana pihak tidak seharusnya menggunakan fakta representasi tersebut untuk kepentingan politik atau menakut-nakutkan orang ramai dengan memberi sangkaan buruk terhadap representasi itu.

“Sehubungan itu, pihak kami akan mengambil tindakan undang-undang terhadap mana-mana pihak yang memprejudiskan hak anak guam kami dalam mempraktikkan haknya bagi representasi ini,” menurut kenyataan tersebut.

Selain itu, ketiga-tiga peguam berkenaan berkata antara isu diketengahkan dalam representasi tersebut ialah terdapat pendakwaan bersifat politik dalam kes itu oleh Peguam Negara Tan Sri Tommy Thomas ketika itu dan pelantikan Peguam Negara yang dibuat Perdana Menteri ketika itu Tun Dr Mahathir Mohamad adalah untuk menuduh Ahmad Zahid.

“Pertuduhan itu dibuat kerana keengganan anak guam kami untuk membubarkan UMNO sehingga menyebabkan beliau dituduh. Kecacatan siasatan yang dijalankan kerana tempoh siasatan singkat (empat bulan sahaja dari tarikh siasatan bermula) akibat daripada kegopohan untuk menuduh anak guam kami.

“Selain itu, terdapat keterangan-keterangan baharu yang kukuh untuk representasi dikemukakan oleh pihak kami,” menurut kenyataan tersebut.

Perbicaraan kes itu kini di peringkat pembelaan. Pihak pembelaan setakat ini telah memanggil 15 saksi termasuk Ahmad Zahid untuk memberi keterangan.


Siasatan dapati ADUN Tronoh rogol pembantu rumah: Pegawai penyiasat

Pegawai penyiasat dalam kes Paul Yong Choo Kiong memberitahu Mahkamah Tinggi Ipoh, semalam, bahawa siasatan mendapati Ahli Dewan Undangan Negeri (ADUN) Tronoh itu telah merogol pembantu rumahnya.

Asisten Superintendan Yap Siew Cheng, yang bertugas di Ibu Pejabat Polis Daerah Ipoh, berkata beliau telah menjalankan siasatan dengan lengkap dari pelbagai sudut iaitu di tempat kejadian, rakaman percakapan saksi dan semakan dengan pihak telekomunikasi.

“Hasil siasatan mendapati segala maklumat yang dimaklumkan oleh mangsa, saya telah buat siasatan dan semakan dengan pihak Telco dan Kedutaan Besar Republik Indonesia mendapati masa serta tarikh yang dimaklumkan adalah sama,” katanya ketika pemeriksaan semula oleh Pengarah Pendakwaan Negeri Perak Azlina Rasdi di hadapan Hakim Datuk Abdul Wahab Mohamed.

Terdahulu, ketika pemeriksaan balas oleh peguam Datuk Rajpal Singh yang mewakili Yong, saksi pendakwaan ke-23 itu tidak bersetuju dengan cadangan peguam bahawa Yong tidak merogol mangsa dan cerita bahawa wanita itu dirogol oleh majikannya direka kerana dia ingin pulang ke Indonesia serta tidak mahu bekerja sebagai pembantu rumah.

Bagaimanapun, Yap bersetuju dengan cadangan Rajpal bahawa terdapat dua kesan asid deoksiribonukleik (DNA) campuran tidak diketahui pada beberapa eksibit yang bukan daripada tertuduh dan keluarganya berdasarkan perbandingan.

Memetik Bernama Yap berkata beliau tidak menjalankan siasatan bagi mengetahui pemilik DNA itu.

Yap juga berkata terdapat catatan ‘tunggu dan lihat’ di dalam diari milik mangsa pada 6 Julai 2019 iaitu sehari sebelum kejadian rogol didakwa berlaku.

Saksi itu berkata beliau telah merujuk laporan pemeriksaan perubatan mangsa di negara asalnya bertarikh 8 April 2019 sebelum mula bekerja di rumah tertuduh pada Mei tahun sama dan bersetuju dengan cadangan peguam bahawa tiada laporan perubatan spesifik atau pakar untuk mengesahkan keadaan mental wanita tersebut ketika kejadian.

Yong, 51, mengaku tidak bersalah atas pertuduhan merogol pembantu rumahnya seorang warga Indonesia di kediaman beliau di Meru Desa Park di sini antara 8.15 hingga 9.15 malam pada 7 Julai 2019.

Kes itu sebelum ini disebut di Mahkamah Sesyen namun pada 15 Disember 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan.

Yong didakwa di Mahkamah Sesyen pada 23 Ogos 2019 ketika memegang jawatan EXCO Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.


Tuntutan palsu sekolah, SPRM dapat reman guru besar dan pengarah syarikat

Dua individu termasuk seorang guru besar wanita sekolah jenis kebangsaan (SJK) di Shah Alam masing-masing direman tiga hari bermula hari ini bagi membantu siasatan kes mengemukakan tuntutan palsu berjumlah lebih RM80,000.

Perintah reman terhadap wanita berusia 55 tahun itu dan seorang lelaki yang merupakan Pengarah Teknikal sebuah syarikat teknologi maklumat berusia 47 tahun dikeluarkan oleh Majistret Nur Faizah Abdul Sani mengikut Seksyen 18 Akta Suruhanjaya Pencegahan Rasuah Malaysia (SPRM) 2009.

Mereka disyaki melakukan perbuatan itu pada Ogos 2020 ketika wanita tersebut menyandang jawatan Guru Penolong Kanan Hal Ehwal Murid.

Lelaki itu dikatakan telah mengemukakan invois palsu berhubung kerja-kerja pendawaian elektrik yang tidak dilaksanakan dan disahkan oleh guru terbabit.

Mereka ditahan di Pejabat SPRM Selangor semalam.


Najib tak balas SMS isu AS$700 juta dilencong ke syarikat lain: Saksi

Mahkamah Tinggi Kuala Lumpur diberitahu Datuk Seri Najib Razak tidak membalas satu khidmat pesanan ringkas (SMS) yang memberitahu beliau mengenai AS$700 juta yang pada asalnya untuk satu usahasama antara 1Malaysia Development Bhd (1MDB) dan Petrosaudi International (PSI), telah dilencongkan ke satu syarikat lain.

Bekas Pengerusi 1MDB Tan Sri Mohd Bakke Salleh, 67, berkata beliau telah menghantar SMS kepada Najib menerusi telefon pintar BlackBerry selepas Mesyuarat Lembaga Pengarah 1MDB pada 26 September 2009 untuk memaklumkan dana AS$700 juta dilencongkan ke Good Star Ltd, syarikat yang didakwa firma gabungan PSI, tetapi tidak mendapat balasan daripada bekas perdana menteri itu.

“Ini bukannya satu respons normal atau reaksi daripada Datuk Seri Najib. Pada masa lalu, apapun yang saya hantar kepada beliau, akan dibalas,” kata Mohd Bakke dalam pemeriksaan utama oleh ketua pendakwaan Datuk Seri Gopal Sri Ram pada perbicaraan Najib dan bekas Ketua Pegawai Eksekutif 1MDB Arul Kanda Kandasamy atas dakwaan meminda laporan audit akhir 1MDB.

Good Star Ltd kemudian didapati merupakan sebuah syarikat yang mempunyai kaitan dengan ahli perniagaan dalam buruan Low Taek Jho atau Jho Low.

Memetik laporan Bernama, Mohd Bakke berkata lembaga pengarah naik berang apabila isu lencongan dana itu dibangkitkan semasa Mesyuarat Lembaga Pengarah 1MDB pada 26 September 2009 kerana ia tidak mengikut arahan diberikan oleh lembaga pengarah.

“Pada masa itu, kami tidak tahu ia adalah Good Star. Ini bukan arahan diberikan kepada pengurusan 1MDB dan kami (lembaga pengarah) mempertikaikan bagaimana lencongan itu berlaku.

“Shahrol (bekas Ketua Pegawai Eksekutif 1MDB Datuk Shahrol Azral Ibrahim Halmi) berkata pengurusan telah dinasihatkan oleh peguam luar untuk melakukan ini (lencongan) untuk tujuan komersial,” katanya.

Saksi ke-13 pendakwaan itu berkata berikutan langkah diambil pengurusan 1MDB itu, beliau mengambil keputusan berundur daripada syarikat pelaburan strategik itu dan meletak jawatan pada 19 Oktober 2009.

“Apabila saya mendapati pengurusan tidak mematuhi arahan lembaga pengarah, saya mengesyaki sesuatu kerana pengurusan 1MDB melakukan sesuatu yang tidak selari dengan tadbir urus yang baik.

“Terus saya melihat pengurusan dengan kesangsian. Saya tidak gembira, saya marah. Saya beritahu rakan lembaga pengarah bahawa kami semua patut meletak jawatan. Kami (lembaga pengarah) malah memberitahu pengurusan supaya mendapatkan balik AS$700 juta itu dan mengambilnya menerusi proses yang sepatutnya,” kata beliau.

Ditanya Sri Ram, Mohd Bakke mengesahkan beliau ditemu bual oleh Ketua Audit Negara pada Jun 2015 dan beliau menjelaskan kronologi sejak beliau dilantik selaku seorang pengarah dalam Terengganu Investment Authority (TIA yang kemudiannya menjadi 1MDB) dan pelantikan semula beliau sebagai ahli lembaga pengarah 1MDB.

“Saya juga memberikan Jabatan Audit Negara salinan set minit mesyuarat saya untuk dua mesyuarat 1MDB yang saya hadir pada 26 September dan 3 Oktober 2009,” kata beliau.

Mohd Bakke juga mengesahkan minit mesyuarat yang diserahkan kepada Jabatan Audit menunjukkan Jho Low hadir ketika mesyuarat lembaga pengarah 1MDB pada 26 September.

Perbicaraan bersambung di hadapan Hakim Mohamed Zaini Mazlan pada 7 Mac tahun depan.

Najib, 68, didakwa menggunakan kedudukannya untuk mengarahkan pindaan pada laporan audit akhir 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda dituduh bersubahat dengan Najib dalam membuat pindaan bagi mengelak Ahli Parlimen Pekan itu dikenakan tindakan.

Mereka didakwa di bawah Seksyen 23 (1) Akta Suruhanjaya Pencegahan Rasuah Malaysia 2009, yang memperuntukkan hukuman penjara maksimum sehingga 20 tahun dan denda tidak kurang daripada lima kali nilai suapan atau RM10,000, mengikut mana-mana yang lebih tinggi, jika sabit kesalahan.


Rosmah dapat pasport sementara, boleh lawat anak di Singapura

Mahkamah membenarkan pasport Datin Seri Rosmah Mansor dipulangkan buat sementara dan boleh melawat anak perempuannya, Nooryana Najwa Najib di Singapura.

Keputusan membenarkan pasport itu diberi sementara diputuskan Mahkamah Rayuan pagi ini oleh panel tiga Hakim yang dipengerusikan Datuk P Ravinthran dan tiada bantahan dikemukakan oleh Timbalan Pendakwa Raya Poh Tih Tinn.

Dengan keputusan hari ini, mahkamah membenarkan pelepasan sementara pasport berkenaan bagi membolehkan Rosmah terbang ke Singapura mulai hari ini hingga 7 Julai.

Menurut permohonan terbaru ini, Rosmah memohon pelepasan semantara untuk di ke Singapura pada 6 Jun hingga 7 Julai tahun ini.

Dalam afidavit bagi menyokong permohonan itu, Rosmah berkata dia ingin melawat Nooryana yang kini menetap di republik itu bersama suaminya, Daniyar Kessikbayev, seorang warga Kazakhstan.

“Atas dasar ini, saya dengan rendah diri ingin memohon kepada mahkamah suatu kebenaran untuk membenarkan pasport antarabangsa saya diambil oleh saya untuk membolehkan saya menggunakannya bagi melawat anak perempuan saya dan keluarganya di Singapura,” kata Rosmah.

Pada masa ini, pasport Rosmah ditahan mahkamah sementara permohonannya untuk mengetepikan sabitan dan hukuman bagi kes rasuahnya berjalan.

Pelepasan sementara pernah diberikan kepadanya pada 15 Oktober 2021 untuk Rosmah ke Singapura ketika Nooryana bersalin serta pada 21 Mac tahun ini untuk dia melawat Nooryana dan cucunya yang tidak sihat.


Covid-19: Sultan Perak titah adakan solat hajat Jumaat ini

Sultan Perak Sultan Nazrin Shah menitahkan semua masjid dan surau mengadakan solat hajat dengan membaca qunut nazilah selepas menunaikan solat Jumaat pada 25 Ramadan (7 Mei 2021) agar diberikan perlindungan dan keselamatan daripada ancaman wabak Covid-19.

Bernama yang memetik kenyataan Pengarah Jabatan Agama Islam Perak (JAIPk), Datuk Mohd Yusop Husin sebagai berkata baginda prihatin dan menzahirkan kebimbangan mengikuti bilangan kes pesakit Covid-19 yang semakin meningkat dengan angka besar.

“Baginda menzahirkan penghargaan kepada para petugas di barisan hadapan terutama para doktor, jururawat dan kakitangan sokongan kesihatan dan perubatan yang menghadapi tekanan di samping menghadapi risiko yang besar,” katanya dalam kenyataan semalam.

Beliau berkata, Sultan Nazrin turut menasihati rakyat supaya melakukan persiapan untuk menyambut Aidilfitri dengan norma baharu, menjauhkan diri berkunjung ke tempat terdapat perhimpunan ramai, serta mematuhi prosedur operasi standard (SOP) ditetapkan oleh Majlis Keselamatan Negara (MKN) dan Kementerian Kesihatan (KKM).

Katanya, di samping usaha-usaha kesihatan dan perubatan yang dilakukan, Sultan Nazrin menzahirkan titah agar rakyat memohon sebaik-baik dan sebesar-besar pertolongan daripada Allah SWT.


Kelantan jangka kes positif harian Covid-19 boleh cecah 1,000

Kerajaan Kelantan membayangkan penularan virus Covid-19 di negeri itu akan lebih meluas dengan jangkaan jangkitan sehingga 1,000 kes sehari mulai bulan depan.

Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin berkata ini berdasarkan kepada nisbah jangkitan virus itu berbanding jumlah penduduk yang sangat tinggi sekarang.

Beliau memberi contoh Kota Bharu yang mencatat 583 kes daripada 100,000 penduduk pada masa ini.

Beliau berkata, kegagalan mematuhi prosedur operasi standard (SOP) dalam tempoh sambutan Aidilfitri lalu mula menunjukkan kesan apabila kes positif harian tinggi dicatat dalam tempoh beberapa hari lalu.

“Kita jangka kes akan naik lagi kerana wabak COVID-19 sudah berada dalam komuniti secara besar-besaran. Sebelum ini kita sudah ingatkan kalau tidak patuhi SOP, selepas raya kes dijangka naik, jangkaan itu tepat.

“Lihat pada trend sekarang, Jun ini kes boleh mencecah hingga 1,000 sehari,” katanya pada sidang media selepas mesyuarat Jawatankuasa Kerja Keselamatan Negeri di Kota Darulnaim yang dipengerusikan Menteri Besar Datuk Ahmad Yakob, hari ini.

Hari ini, Kelantan merekodkan 695 kes positif Covid-19 dalam tempoh 24 jam sehingga 12 tengah hari tadi, meningkat berbanding 612 kes pada Ahad.

Pada 29 Mei lalu Kelantan mencatat 907 kes positif harian, manakala pada 28 Mei sebanyak 851 kes. Pada 27 Mei sebanyak 754 kes; 26 Mei (547 kes); 25 Mei (425 kes); dan 24 Mei (451 kes).


Zahid ajak bermaaf-maafan selepas klip audio tular

Datuk Seri Ahmad Zahid Hamidi hari ini mengajak semua pihak bermaaf-maafan selepas dicabar banyak pihak supaya membuat laporan polis berhubung klip audio perbualan dengan Presiden PKR, Datuk Seri Anwar Ibrahim.

Presiden UMNO itu berkata tali silaturahim tidak boleh diputuskan semata-mata kerana perbezaan pendapat dan ideologi.

“Sedar atau tidak kita mungkin membuatkan orang lain berasa marah sekali gus memutuskan hubungan silaturahim yang sudah lama dibina.

“Jangan kerana perbezaan pendapat, ideologi dan buah fikiran kita mencaci sesama sendiri, memaki hamun, menuduh, memfitnah dan membuat perkara yang boleh merenggangkan hubungan,” katanya yang turut memetik hadis riwayat al-Bukhari mengenai al-Wasil.

Baru-baru ini, satu klip audio perbualan antara dua individu dengan suara mirip Zahid dan Anwar, yang didakwa berlaku selepas Perhimpunan Agung UMNO, tular di sosial media.

Zahid dan Anwar sehingga hari ini masih belum membuat laporan polis.

Bagaimanapun, kenyataan Zahid itu berbeza dengan keputusan Perhimpunan Agung UMNO (PAU) 2020 baru-baru ini yang bersetuju sebulat suara memutuskan hubungan kerjasama dengan Bersatu dan kerajaan Perikatan Nasional (PN) bagi menghadapi Pilihan Raya Umum Ke-15 (PRU15) nanti.

Ketika PAU 2020 27 dan 28 Mac lalu, UMNO berapi-api mendesak supaya hubungan itu diputuskan segera, tanpa Zahid menasihatkan supaya tali silaturahim tidak diputuskan.

Malah, Zahid juga menggesa ahli UMNO yang dilantik menjadi menteri atau pengerusi syarikat berkaitan kerajaan (GLC) di bawah Kabinet Tan Sri Muhyiddin Yassin, meletak jawatan.

Bagaimanapun, Zahid dalam kenyataan hari ini berkata, sebagai umat Islam dan bangsa Melayu hubungan tidak boleh diputuskan kerana Islam melarang.

“Jangan sesekali putuskan hubungan kerana Islam mementingkan persaudaraan. Islam mengajar umatnya setiap kejahatan yang dilakukan terhadap seseorang Muslim tidak boleh dijadikan asbab terputusnya hubungan baik dan kebaikan.

“Dalam agama suci ini, silaturahim yang disyariatkan adalah saling mengasihi, memuliakan dan memberi maaf kepada orang yang berbuat zalim kepada kita,” katanya lagi.


Ahli Parlimen UMNO masih di blok kerajaan

Semua 38 Ahli Parlimen daripada UMNO masih dilihat duduk di barisan blok kerajaan walaupun parti itu sebelum ini membuat keputusan menarik balik sokongan kepada kerajaan Perdana Menteri Tan Sri Muhyiddin Yassin.

Hanya yang berubah adalah tempat duduk Naib Presiden UMNO yang juga Ahli Parlimen Bera, Datuk Seri Ismail Sabri Yaakob apabila ditempatkan di sebelah Perdana Menteri, setelah beliau dilantik Timbalan Perdana Menteri.

Carta tempat duduk di laman web Parlimen yang dikemas kini menunjukkan Ahli Parlimen UMNO, Tengku Razaleigh Hamzah (Gua Musang) dan Datuk Ahmad Jazlan Yaakub (Machang) yang sebelum ini mengumumkan menarik balik sokongan terhadap Perdana Menteri dan kerajaan Perikatan Nasional (PN), juga dilihat duduk di blok kerajaan.

Sebelum ini, Yang Dipertua Dewan Rakyat, Datuk Azhar Azizan Harun memaklumkan kepada petugas media bahawa tiada sebarang perubahan tempat duduk di Dewan Rakyat.

Carta tempat duduk di laman web Parlimen yang dikemas kini semalam juga menunjukkan menteri-menteri UMNO kekal di tempat masing-masing.

8 Julai lalu Presiden UMNO Datuk Seri Ahmad Zahid Hamidi memaklumkan parti itu menarik balik serta-merta sokongan terhadap Muhyiddin dengan antara lain memberi alasan kerajaan gagal menangani masalah Covid-19.


Puluhan dimasukkan ke hospital ketika Iraq dicengkam ribut pasir

Ribut pasir yang melanda sebahagian besar Iraq menyebabkan berpuluh-puluh orang terpaksa dimasukkan ke hospital setelah mengalami masalah pernafasan, kata jurucakap Kementerian Kesihatan pada Sabtu (9 April).

Ribut itu melanda utara negara itu pada Khamis, menyebabkan pembatalan penerbangan di Arbil, ibu kota wilayah autonomi Kurdistan, kata pihak berkuasa

Ketika ribut berwarna oren melanda wilayah selatan negara itu, ia turut menyelubungi Baghdad dan bandar-bandar yang lebih jauh, termasuk Nasiriyah.

Di ibu negara, bangunan dan kenderaan diselaputi habuk berwarna oker, lapor wartawan AFP.

Ribut pasir menyebabkan “berpuluh-puluh orang turut dimasukkan ke hospital di seluruh Iraq kerana masalah pernafasan,” kata jurucakap Kementerian Kesihatan Iraq, Saif al-Badr.

Pengarah Jabatan Meteorologi Iraq, Amer al-Jabri, berkata walaupun ribut debu bukan perkara luar biasa di Iraq, ia menjadi lebih kerap disebabkan oleh kemarau, penggurunan dan hujan yang berkurangan.

Iraq amat terdedah kepada perubahan iklim, setelah menyaksikan rekod hujan terendah dan suhu tinggi dalam beberapa tahun kebelakangan ini.

Pakar berkata faktor ini menyebabkan bencana sosial dan ekonomi di negara yang dilanda perang itu.

Pada November, Bank Dunia memberi amaran bahawa Iraq boleh mengalami kejatuhan 20 peratus dalam sumber air menjelang 2050 akibat perubahan iklim. – Agensi


Berkhilaf secara harmoni bukan mencemuh bagaikan juhala’

Mufti bukan sahaja memiliki authoriti, malah mempunyai kepakaran di dalam bidangnya. Ia adalah satu institusi yang sangat penting di dalam struktur pelaksanaan dan rujukan syariat Islam.

Tidak mengapa untuk berbeza pendapat dengan mufti jika di sana anda mempunyai hujjah bersandar nas yang jelas dan benar.

Namun menidakkannya serta mempersenda dengan perilaku dan perkataan yang tidak beradab adalah suatu yang keterlaluan dan dicela pada syara’.

Mufti adalah pakar dalam bidang syariah atau agama Islam. Selayaknya ia dihormati. Sebagaimana kita menghormati urusan kesihatan apabila ia diungkap oleh doktor pakar. Kita menghormati urusan kewangan apabila ia diungkap oleh pakar ekonomi.

Persoalannya kenapa kenyataan mufti tidak dinilai sekurang-kurangnya dengan beradab, sekalipun tidak mahu menerima pendapatnya.

Lebih malang, yang lantang mempertikai dengan nada yang lancang dan tidak manis adalah daripada kalangan mereka yang tidak mendalami ilmu agama.

Selayaknya, jika mereka gagal memahami sesuatu kenyataan yang melibatkan hukum dalam sesuatu isu, hendaklah mengambil sikap bertanya, merujuk kembali kepada pejabat mufti.

Kalau pun mahu berkhilaf dengan nas Islam yang sangat luas ini, biarlah ahli ilmu yang membahaskannya dalam kerangka adab ikhtilaf yang telah didisiplinkan dalam fiqh Islam.

Apakah negara kita kini semakin menjunam indeks akhlak dan adab terhadap institusi agama?

Saya ulangi sekali lagi, tiada menjadi kesalahan untuk berbeza pendapat dengan mana – mana ulamak atau mufti, andai anda mempunyai hujjah yang bersandarkan nas yang jelas dan benar.

Namun khilaf lah dalam suasana yang harmoni, bukan memencak dan mencemuh laksana para juhala’ yang tidak punya hidayah.

Nasrudin Hassan Tantawi


Covid-19 belum hilang, jangan leka: Tengku Zafrul

Orang ramai dinasihatkan supaya tidak leka dan kekal mematuhi prosedur operasi standard (SOP) ditetapkan kerajaan apabila lebih banyak sektor akan dibuka menjelang negara memasuki fasa endemik Covid-19.

Menteri Kewangan Tengku Datuk Seri Zafrul Tengku Abdul Aziz yang memberikan nasihat itu berkata penting untuk masyarakat berbuat demikian kerana perkembangan semasa menunjukkan masih berlakunya kluster Covid-19 melibatkan sektor tertentu.

Menurutnya kluster berkenaan wujud akibat sikap sesetengah masyarakat yang mula alpa menjaga SOP susulan lebih banyak sektor ekonomi dibuka dan perkara itu boleh dilihat menerusi aktiviti sosial yang dilonggarkan baru-baru ini.

“Ini (kewujudan kluster) kerana kadang-kadang kita dah macam ‘okey kembali normal, tak payah lagi dah nak ikut SOP’. Kita dapat lihat dari segi aktiviti sosial juga ramai juga yang macam dah lupa (menjaga SOP),” katanya lapor Bernama.

Terdahulu, Tengku Zafrul dijemput dalam rancangan Optik @ Selamat Pagi Malaysia bertajuk, Pelan Pemulihan Negara (PPN) terbitan RTM, hari ini.

Tengku Zafrul berkata demikian menjawab pertanyaan hos rancangan itu berhubung nasihat beliau tentang peranan paling penting yang boleh dijalankan masyarakat untuk membantu mereka melalui kehidupan selesa seperti biasa dengan pembukaan ekonomi lebih stabil.

Pada masa sama, Tengku Zafrul berkata Kementerian Kewangan bersikap terbuka dalam membantu mereka yang terkesan dari segi ekonomi, malah buat kali pertama dalam sejarah negara, kementerian itu telah menerbitkan Kenyataan Pra-Bajet (KPB) menjelang Belanjawan 2022.

Menurutnya kementerian itu juga memberi peluang kepada rakyat berjumpa mereka secara maya dan bertulis, selain mengeluarkan kertas konsultasi awam untuk mendengar dengan lebih mendalam pendapat pakar dari luar.

“Itulah dua fokus kami untuk membantu rakyat dan juga perniagaan buat masa terdekat ini dan juga membuat perancangan untuk tahun 2022 supaya negara kita pulih semula.

“Kami (Kementerian Kewangan) agak optimistik, kami dapat lihat forecast ataupun unjuran IMF (Dana Kewangan Antarabangsa) dan Bank Dunia untuk Malaysia tahun depan adalah agak positif,” katanya.

Selain itu, Tengku Zafrul yang juga Menteri Penyelaras PPN menjelaskan PPN merupakan pelan yang dinamik dengan menggunakan data semasa untuk membuat keputusan yang akan dibawa kepada Majlis Keselamatan Negara (MKN) dan jawatankuasa pengurusan pandemik.

Beliau berkata PPN akan menggunakan laporan terbaru yang bukan sahaja di Malaysia, tetapi juga peringkat antaranbangsa untuk membuat keputusan dalam pelan tersebut.

“Apa yang kita dapat lihat, contohnya dos penggalak (Covid-19), ini perbincangan telah diadakan di KKM (Kementerian Kesihatan), Menteri kesihatan pun telah buat pengumuman yang kita akan mulakan dos penggalak, insya-Allah dalam masa terdekat. Dalam PPN kita fokus kepada ekonomi dan juga sosial,” katanya.


Ceroboh perairan, bantuan banjir dijangka tumpuan Dewan Rakyat hari ini

Isu pencerobohan perairan negara khususnya di Zon Ekonomi Eksklusif dan kelewatan mengeluarkan arahan bagi menyelamatkan mangsa banjir, dijangka menjadi antara tumpuan persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, pertanyaan mengenai isu berkenaan akan dibangkitkan semasa Pertanyaan Bagi Jawab Lisan, lapor Bernama.

Persoalan mengenai langkah yang diambil Malaysia bersama ASEAN untuk menangani isu China yang dikatakan sering menceroboh perairan negara terutama di Zon Ekonomi Eksklusif, dikemukakan Mohamad Sabu (PH-Kota Raja) kepada Menteri Luar Negeri.

Datuk Seri Mohd Salim Sharif (BN-Jempol) pula dijangka bertanyakan Perdana Menteri Agensi Pengurusan Bencana Negara (NADMA) yang didakwa lewat mengeluarkan arahan sehingga pihak Angkatan Tentera Malaysia (ATM) terpaksa turun tanpa arahan bagi menyelamatkan mangsa banjir.

Pada sesi sama, Tan Kok Wai (PH-Cheras) turut dijangka bertanyakan Perdana Menteri mengenai kemiskinan di dalam dan luar bandar serta jurang pendapatan dalam negara seterusnya pencapaian serta kegagalan program yang dirangka dan dilaksana untuk mewujudkan masyarakat lebih saksama.

Selain itu, Ahmad Johnie Zawawi (GPS-Igan) meminta Menteri Kanan Kerja Raya menyatakan status terkini mengenai Fasa 2 Projek Pan Borneo Sarawak susulan pengumuman Perdana Menteri untuk meneruskan projek berkenaan semasa melawat ke Serian, selepas projek itu dibatalkan kerajaan Pakatan Harapan sebelum ini.

Datuk Zakaria Mohd Edris (Bersatu-Libaran) pula meminta Menteri Sains, Teknologi dan Inovasi menyatakan perkembangan terkini Pelan Hala Tuju Pembangunan Vaksin Negara (PPVN) serta Institut Genom dan Vaksin Malaysia (MGVI) yang disasar untuk menjadikan negara sebagai antara hab pengeluar vaksin.

Selesai sesi tersebut, persidangan Dewan Rakyat akan bersambung semula dengan sesi perbahasan Usul Menjunjung Kasih Titah Diraja.

Sidang Dewan Rakyat hari ini juga dijangka menyaksikan bacaan kali kedua Rang Undang-undang Pencegahan dan Pengawalan Penyakit Berjangkit (Pindaan) 2021 selepas dibentang bagi bacaan kali pertama di Dewan Rakyat pada Disember tahun lepas.


Jepun catat lebih sejuta kes Covid-19

Jepun merekodkan jumlah jangkitan Covid-19 melebihi satu juta hari ini sejak pandemik itu mula melanda dunia akhir 2019 lalu yang bermula di wilayah Wuhan, China, lapor media tempatan negara itu.

Peningkatan jangkitan baharu hari ini sebanyak 15,645 kes susulan penularan varian Delta yang semakin meluas tatkala negara itu menjadi tuan rumah Sukan Olimpik Tokyo 2020, melonjakkan ke angka melebihi satu juta kes, lapor agensi berita Kyodo.

Jangkitan meningkat di Tokyo serta beberapa bandar utama lain, malah Menteri Kewangan Jepun Taro Aso turut menerima kesan dan kini diletakkan di bawah program kuarantin kendiri di rumahnya.

Aso tidak menunjukkan gejala dijangkiti, tetapi keputusan saringan PCR mengesahkan beliau positif Covid-19, lapor Kyodo lagi.

Bagaimanapun, Negara Matahari Terbit itu masih mempunyai kes kumulatif terendah per populasi di antara Kumpulan Tujuh (G7) negara perindustrian, kurang dari sepersepuluh berbanding Amerika Syarikat (AS) dan seperlima daripada Jerman.

Jumlah jangkitan meningkat 144,000 sejak Sukan Olimpik Tokyo 2020 bermula 23 Julai lalu. Perdana Menteri Yoshihide Suga mengulangi kenyataan bahawa beliau tidak menjangka dengan mengadakan sukan itu akan menyumbang kepada peningkatan jangkitan Covid-19.

Tokyo merekodkan 4,515 kes, jumlah harian tertinggi kedua selepas mencatatkan 5,042 kes pada Khamis, sementara kes di wilayah jirannya, Kanagawa melonjak kepada 2,082 kes, empat kali ganda dalam tempoh kurang dua minggu.

Jangkitan di Osaka, bandar terbesar di barat Jepun, juga meningkat kepada 1,310 kes, ketika tanda-tanda menunjukkan virus Covid-19 terutama varian Delta, mula merebak keluar dari Tokyo.

Walaupun jangkitan kelihatan cepat merebak dari Tokyo ke wilayah-wilayah lain, Suga mengambil langkah berhati-hati ketika memperluaskan perintah darurat ke seluruh negara.

“Kita perlu mengambil kira situasi tempatan. Setiap wilayah dapat mengambil langkah mereka sendiri,” kata Suga kepada wartawan di Hiroshima, di mana beliau menghadiri upacara untuk memperingati ulang tahun ke-76 pengeboman bom atom ke atas bandar itu.

Namun, krisis kesihatan yang semakin memburuk – yang menyebabkan kerajaan Jepun memperketat garis panduan mengenai rawatan – kemungkinan akan memberi tekanan kepada Suga menjelang pilihan raya yang perlu diadakan pada Oktober depan.

Beliau juga berkata keputusan sama ada membenarkan penonton ketika Sukan Paralimpik yang dijadual bermula 24 Ogos hingga 5 September akan ditentukan selepas Sukan Olimpik berakhir pada 8 Ogos ini. – Reuters


Amang seksual ancam keselamatan anak

Jenayah rogol dan sumbang mahram antara kes yang menunjukkan peningkatan ketika pandemik Covid-19 dan Perintah Kawalan Pergerakan (PKP).

Di negeri Kelantan misalnya, tahun ini, 65 kes dilaporkan dari Januari hingga Julai berbanding 54 kes dalam tempoh sama, tahun lalu.

Menurut Ketua Polis Kelantan, Datuk Shafien Mamat, kebanyakan membabitkan mangsa bawah umur berusia 13 hingga 16 tahun manakala pelaku berusia belasan tahun hingga 30-an.

“Kebanyakan kes dilaporkan kita dapati terjadi atas dasar suka sama suka, namun kerana di bawah umur masih dikategorikan sebagai jenayah rogol.

“Mangsa dan pelaku juga saling mengenali dengan mereka berkenalan di laman sosial seperti Instagram, WhatsApp dan selebihnya adalah kenalan jiran dan rakan sekolah,” katanya.

Kejadian ini mungkin bermula dengan gangguan seksual seperti amang seksual yang mungkin tidak disedari oleh mangsa.

Menurut Pegawai Psikologi Bahagian Kawalan Penyakit Kementerian Kesihatan Malaysia (KKM), Norhaida Asma Mohd Hashim, amang seksual  dikaitkan sebagai paraphilic disorders  yang merupakan gangguan kesihatan mental yang bukan sahaja memberi kesan negatif kepada kehidupan pelaku malah menimbulkan gangguan psikologi dan menurunkan tahap kesihatan mental kanak-kanak yang menjadi mangsa.

“Seseorang yang mempunyai gangguan kesihatan mental dan mempunyai tahap libido luar kawal terhadap kanak-kanak mendorong mereka mencari golongan ini kerana tidak berdaya, naif dan mudah dipujuk atau diugut,” katanya kepada Utusan Malaysia.

Bercerita pengalaman beliau dalam mengendalikan kes aduan amang seksual sepanjang pandemik Covid-19, sepanjang hampir dua tahun ini kebanyakan kanak-kanak atau remaja hanya berada di rumah sendiri.

Jika pelaku adalah ahli keluarga yang dominan seperti ayah atau abang, kes seumpama ini boleh berlaku di dalam rumah tanpa pengetahuan pihak berautoriti.

Justeru, Norhaida menasihatkan orang ramai khususnya ibu bapa melatih anak-anak batas pergaulan, batas aurat, etika berpakaian dan anak-anak patut tahu bahagian mana yang boleh disentuh atau tidak walaupun dengan ahli keluarga sendiri.

“Ibu perlu peka dengan perubahan anak-anak dan sering meluangkan masa bersembang atau mendekati anak-anak agar perubahan tingkah laku dapat dikesan lebih awal jika terdapat sesuatu yang memerlukan tindakan segera.

“Kanak-kanak yang menjadi mangsa perbuatan gangguan seksual ini kebiasaannya mempunyai trauma, mengakibatkan kemurungan dan keresahan berlarutan, kesan tingkah laku sosial seperti isolasi kendiri serta boleh mengalami kesan emosi yang berlarutan sehingga dewasa.

“Ada juga kanak-kanak ini mempunyai gangguan libido yang tidak terkawal sehingga boleh menyebabkan ketagihan seks jika perbuatan ini telah dilalui dalam jangka masa yang lama,” ujarnya


Khairy bidas DAP ’anjing suruhan’ selepas pendakwa minta hentikan kes Zahid

DAP menjadi sasaran kritikan bekas Menteri Kesihatan, Khairy Jamaluddin Abu Bakar susulan pembebasan yang diberikan kepada Datuk Seri Ahmad Zahid Hamidi dalam kes rasuah Yayasan Akalbudi.

Bekas Ketua Pemuda UMNO yang menjadi mangsa politik Zahid itu menghalakan kecamannya terhadap DAP dengan menggelar parti itu sebagai ‘anjing suruhan’ kerana melihat sahaja salahguna kuasa berlaku dalam kerajaan campuran.

Dalam catatan di Instagram membalas respons Setiausaha Agung DAP Anthony Loke, beliau berkata DAP “tiada lagi sempadan merah”.

“Lebih teruk daripada apa yang mereka gunakan untuk menuduh MCA dulu,” tambahnya.

“Anjing suruhan dan membiarkan penyalahgunaan kuasa.

“Tapi mereka tahu ia tidak penting. 95% pengundi Cina masih akan terus menyokong mereka.”

Terdahulu, Loke dalam satu kenyataan lewat malam tadi berkata peguam negara yang akan bersara Tan Sri Idrus Harun harus menjelaskan langkah kerajaan untuk menggugurkan 47 pertuduhan rasuah terhadap Presiden UMNO itu.

Beliau berkata Idrus harus menjelaskan secara terbuka faktor-faktor yang menyebabkan tindakan Jabatan Peguam Negara memohon supaya Zahid itu dilepas tanpa dibebaskan (DNAA).

Beliau berkata permohonan DNAA adalah prerogratif peguam negara untuk “menamatkan prosiding sementara membuat siasatan lebih terperinci”.

Terdahulu, Zahid dilepaskan daripada kesemua 47 pertuduhan oleh Mahkamah Tinggi Kuala Lumpur.

Hakim Datuk Collin Lawrence Sequerah membuat keputusan itu selepas membenarkan permohonan oleh Timbalan Pendakwa Raya Datuk Mohd Dusuki Mokhtar untuk melepaskan tanpa membebaskan Ahmad Zahid, apabila pihak pendakwaan memutuskan untuk memberhentikan prosiding, kerana mereka berhasrat menyiasat kes itu dengan lebih mendalam.

“Mahkamah ini membuat keputusan untuk melepaskan tanpa membebaskan. Sebelum saya tangguhkan, saya ingin menyatakan di sini bahawa, apa sekalipun kuasa Peguam Negara di bawah Perkara 145 (3) Perlembagaan Persekutuan dan Seksyen 254 Kanun Acara Jenayah untuk memulakan dan menarik balik pertuduhan pada bila-bila masa sebelum penghakiman dibuat, tidak boleh dipersoalkan.

“Andainya pihak pendakwaan memutuskan dalam masa terdekat bahawa mereka tidak akan meneruskan pendakwaan, bahawa banyak masa kehakiman yang barharga akan terbuang di samping membazirkan banyak wang pembayar cukai, dan dengan ini, mahkamah ditangguhkan,” katanya dipetik laporan media.

Bagi pertuduhan pecah amanah, Zahid didakwa menggunakan dana itu untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.

Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Jan 2014 dan 23 Dis 2016.

Pertuduhan mengikut Seksyen 409 Kanun Keseksaan itu boleh membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Zahid juga didakwa dengan lapan pertuduhan menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.

Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018. Pertuduhan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.

Beliau yang juga Presiden UMNO, turut berdepan dengan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini, antara 29 Mac 2016 dan 11 April 2018.


SPR tentukan tarikh penting PRK Terengganu hari ini

Suruhanjaya Pilihan Raya (SPR) mengadakan mesyuarat khas pada 10 pagi ini bagi menentukan tarikh-tarikh penting berkaitan Pilihan Raya Kecil (PRK) Parlimen Kuala Terengganu.

Mesyuarat di Menara SPR Putrajaya itu akan dipengerusikan Pengerusi SPR Tan Sri Abdul Ghani Salleh bagi membincangkan urusan PRK seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut, menurut laporan Bernama.

SPR akan mengadakan sidang media sejurus selesai mesyuarat khas itu.

Khamis lepas, Setiausaha SPR Datuk Ikmalrudin Ishak dalam kenyataan memaklumkan mesyuarat khas itu diadakan selepas suruhanjaya menerima Laporan Hakim Pilihan Raya sebagaimana diperuntukkan di bawah Akta Kesalahan Pilihan Raya 1954
berkenaan keputusan mahkamah membatalkan pilihan raya bagi Bahagian Pilihan Raya Parlimen Kuala Terengganu pada 19 Nov lepas.

Mahkamah Pilihan Raya Terengganu pada 27 Jun membatalkan kemenangan Datuk Ahmad Amzad Hashim yang mewakili PAS di Parlimen Kuala Terengganu pada Pilihan Raya Umum ke-15 (PRU15) selepas pempetisyen iaitu calon Barisan Nasional Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU-15.

Pada 8 Julai lepas, PAS memutuskan untuk tidak mengemukakan rayuan terhadap keputusan petisyen Parlimen Kuala Terengganu yang membatalkan kemenangan parti itu.


PH  tumpu persediaan hadapi banjir, tak ikut UMNO gila nak PRU: Rafizi

Kegilaan UMNO mahu mengadakan pilihan raya umum ke-15 (PRU-15) dikecam Timbalan Presiden PKR, Rafizi Ramli.

Rafizi menyifatkan kenyataan Presiden UMNO, Datuk Seri Ahmad Zahid Hamidi menunjukkan sikap tidak sensitif kepada kesengsaraan rakyat semasa berdepan musibah dan seakan memperlekehkan kuasa tuhan hanya kerana mahu merebut kuasa.

“Kenyataan Presiden UMNO, Datuk Seri Zahid Hamidi yang memperlekehkan risiko dan kesengsaraan rakyat sekiranya PRU15 dipanggil di musim tengkujuh menunjukkan terpisahnya beliau dan UMNO dari realiti kehidupan rakyat.

“Semasa berucap semalam, beliau dipetik berkata ‘sanggup meredah banjir’ sekiranya PRU-15 dijalankan semasa musim tengkujuh seperti yang didesak UMNO.

“UMNO seolah-olah lupa kesengsaraan yang dialami rakyat sejak sedekad yang lalu akibat bencana banjir. Dua kejadian banjir besar di Sri Muda (tahun 2021) dan Baling (tahun ini) tidak pun terkesan kepada pimpinan UMNO, apatah lagi untuk menginsafkan mereka bahawa kebajikan rakyat perlu diutamakan,” katanya dalam satu kenyataan hari ini.

Semalam, Zahid semasa meneruskan tekanan kepada Perdana Menteri Datuk Seri Ismail Sabri Yaakob supaya mengadakan PRU-15 segera berkata walaupun banjir jentera UMNO sedia berkempen.

Untuk rekod, musim tengkujuh kebiasaannya melanda negara pada hujung tahun dan menyebabkan bencana banjir melanda di beberapa buah negeri.

Namun, Rafizi berkata Pakatan Harapan (PH) mengambil pendekatan berbeza apabila mesyuarat baru-baru ini membincangkan langkah-langkah yang perlu diambil bagi membantu rakyat yang terkesan akibat bencana banjir sebagai langkah awal persediaan.

“Kenyataan Zahid itu cukup berbeza dengan nada pimpinan Pakatan Harapan dalam temu rapat PH yang berakhir Khamis lalu (15 September 2022).

“Salah satu kandungan utama ketetapan yang dicapai dalam temu rapat tersebut ialah agar negeri-negeri yang ditadbir Pakatan Harapan mengusahakan langkah-langkah bersepadu menangani bencana banjir yang dijangka tiba, termasuklah mengisytiharkan ‘Kecemasan Bencana Iklim’ (climate emergency) untuk mengurangkan musibah kepada rakyat.

“Sementara tumpuan kerajaan-kerajaan negeri adalah untuk membantu rakyat, UMNO dan pimpinannya menolak ke tepi risiko banjir dalam kegilaan mereka mendesak PRU15 diadakan segera demi mencari kuasa,” katanya lagi.

Tegas Rafizi lagi, kegilaan Zahid dan UMNO perlu dihentikan, oleh itu PKR akan melancarkan satu pungutan suara sebagai bantahan untuk menyekat daripada PRU-15 diadakan semasa rakyat berdepan bencana banjir nanti.

“Keangkuhan sebegini tidak wajar dibiarkan berterusan tanpa ada tindak balas dari rakyat.

“Oleh yang demikian, saya sendiri akan mengusahakan satu pungutan suara rakyat (public referendum) untuk menunjukkan kepada Zahid dan UMNO bahawa rakyat mencemuh parti-parti politik yang galak berebut kuasa hingga mengabaikan persediaan menghadapi banjir.

“Dalam tempoh seminggu dari sekarang, saya akan melancarkan pungutan suara secara digital dan kempen siap siaga banjir supaya rakyat boleh menyatakan desakan mereka agar kerajaan Persekutuan dan negeri-negeri memberi sepenuh tumpuan untuk menghadapi banjir,” katanya lagi.


22 maut serangan roket Russia ke atas stesen kereta api Ukraine

Sekurang-kurangnya 22 orang terbunuh dan berpuluh-puluh cedera dalam serangan roket Russia ke atas stesen kereta api Ukraine pada Rabu (24 Ogos), kata Presiden Volodymyr Zelensky, ketika negaranya menyambut ulang tahun kemerdekaan daripada pemerintahan Soviet.

Zelensky pada Selasa memberi amaran berhubung risiko “provokasi Moscow yang menjijikkan” pada hari kemerdekaan, yang secara kebetulan enam bulan sejak tentera Russia menyerang Ukraine, konflik paling dahsyat di Eropah sejak Perang Dunia II.

Dalam ucapan video kepada Majlis Keselamatan Pertubuhan Bangsa-Bangsa Bersatu, Zelensky berkata roket itu mengenai kereta api di bandar kecil Chaplyne, kira-kira 145 kilometer di barat Donetsk yang diduduki Russia di timur Ukraine. Empat gerabak terbakar, katanya.

“Chaplyne adalah kesakitan kami hari ini. Setakat ini terdapat 22 orang maut,” kata Zelensky dalam ucapan vide, sambil menambah Ukraine akan menjadikan Russia bertanggungjawab atas segala yang telah dilakukannya.

Perayaan cuti umum 24 Ogos telah dibatalkan, tetapi ramai warga Ukraine memeriahkan majlis itu dengan memakai baju bersulam tipikal pakaian kebangsaan.

Selepas berhari-hari memberi amaran bahawa Moscow boleh menggunakan hari kemerdekaan untuk menembak lebih banyak peluru berpandu ke pusat bandar utama, bandar kedua terbesar Kharkiv telah dikenakan perintah berkurung, berikutan beberapa bulan pengeboman.

Siren udara berbunyi sekurang-kurangnya tujuh kali di ibu kota Kyiv pada siang hari walaupun tiada serangan berlaku.

Dalam ucapan penuh emosi kepada rakan senegaranya pada awal hari itu, Zelensky berkata Ukraine “dilahirkan semula” apabila Moscow menyerang negara itu dan berjanji akan menghalau Russia.

Tentera Ukraine dilaporkan menembak jatuh dron Russia di wilayah Vinnytsia, manakala beberapa peluru berpandu Russia mendarat di kawasan Khmelnytskyi, kata pihak berkuasa wilayah – kedua-duanya di barat Kyiv dan ratusan kilometer dari barisan hadapan.

Russia telah berulang kali menafikan tenteranya menyasarkan orang awam. Menteri Pertahanan Russia Sergei Shoigu memberitahu mesyuarat di Uzbekistan bahawa Moscow sengaja memperlahankan apa yang disebut sebagai “operasi ketenteraan khas” di Ukraine untuk mengelakkan korban awam.

Pada sesi Majlis Keselamatan PBB pada Rabu, Duta Besar Russia Vassily Nebenzia mengulangi rasional Moscow untuk tindakannya di Ukraine, dengan mengatakan “operasi khas” diperlukan untuk menghapuskan ancaman keselamatan yang “jelas” terhadap Russia.

Terdahulu, Presiden Amerika Syarikat (AS) Joe Biden mengumumkan hampir AS$3 bilion sebagai bantuan senjata dan peralatan kepada Ukraine dalam “bantuan keselamatan terbesar Washington setakat ini”. Di bawah Biden, AS telah memberikan bantuan keselamatan lebih AS$13.5 bilion kepada Ukraine.

Dalam lawatan mengejut ke Kyiv pada Rabu, Perdana Menteri Britain, Boris Johnson turut menjanjikan sokongan tentera bernilai AS$63.5 juta lagi, termasuk 2,000 dron.

Russia telah membuat sedikit kemajuan dalam beberapa bulan kebelakangan ini selepas tenteranya diusir dari Kyiv pada minggu-minggu awal perang.

Pegawai perisikan tentera tertinggi Ukraine, Kyrylo Budanov, berkata pada Rabu serangan Russia semakin perlahan kerana keletihan moral dan fizikal dalam barisannya.

Ukraine mengisytiharkan kemerdekaan daripada Kesatuan Soviet yang hancur pada Ogos 1991, dan penduduknya mengundi secara besar-besaran untuk kemerdekaan dalam satu referendum pada bulan Disember.

Tentera Russia telah merampas kawasan di selatan termasuk di Laut Hitam dan Laut Azov serta kawasan luas Luhansk dan Donetsk yang terdiri daripada wilayah timur Donbas.

Perang itu telah membunuh beribu-ribu orang awam, memaksa lebih satu pertiga daripada 41 juta penduduk Ukraine meninggalkan kediaman mereka – meninggalkan bandar dalam runtuhan dan menggegarkan ekonomi global, mewujudkan kekurangan bijirin makanan penting dan menaikkan harga tenaga.


Keputusan rayuan Azeez batal tuduhan rasuah, wang haram 21 Mac

Keputusan rayuan bekas Pengerusi Tabung Haji, Datuk Seri Abdul Azeez Abdul Rahim untuk membatalkan pertuduhan rasuah dan pengubahan wang haram yang dihadapinya, ditetapkan pada 21 Mac ini.

Peguam Amer Hamzah Arshad yang mewakili Abdul Azeez, ketika dihubungi pemberita hari ini berkata pihaknya menerima e-mel daripada Mahkamah Rayuan pada 9 Mac lepas bagi memaklumkan tarikh keputusan rayuan itu, lapor Bernama.

Abdul Azeez, 55, merayu terhadap keputusan Mahkamah Tinggi di sini pada 12 Mac tahun lepas yang menolak permohonannya untuk membatalkan tiga pertuduhan rasuah dan 10 pertuduhan pengubahan wang haram dihadapinya.

Hakim Datuk Muhammad Jamil Hussin ketika menolak permohonan itu berkata mahkamah mendapati kesemua pertuduhan itu tidak cacat dan berlandaskan peruntukan undang-undang.

Mahkamah Tinggi juga membenarkan permohonan Abdul Azeez yang juga Ahli Parlimen Baling, untuk menangguhkan perbicaraan kesnya di Mahkamah Sesyen di sini sementara menunggu keputusan rayuan di Mahkamah Rayuan.

Abdul Azeez menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah serta 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.

Dia dituduh melakukan perbuatan itu di CIMB Bank, Jalan Tun Perak di sini pada 8 Dis 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018.


Umrah: Kerajaan sedang kaji prosedur dikenakan Arab Saudi

Kerajaan sedang mendapatkan sebanyak mungkin maklumat berkaitan prosedur berkaitan visa pelancongan dan umrah susulan langkah Arab Saudi membuka semula negara itu kepada pelawat asing.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata langkah itu dibuat sebelum rakyat Malaysia dibenarkan menunaikan umrah.

“Berkenaan umrah kami sedang mengutip sebanyak mungkin maklumat, kita perlu lihat keseluruhannya antaranya berkaitan visa, kemungkinan kita akan tengok lebih dekat bagaimana boleh sekalikan sebagai contoh visa pelancongan bersama visa umrah.

“Bila dapat maklumat lengkap dan tepat, kita akan war-war dari masa ke masa,” katanya hari ini ketika mengulas langkah Arab Saudi membenarkan umat Islam mengerjakan umrah namun menetapkan beberapa syarat ketat bagi mengekang penularan wabak Covid-19..

Arab Saudi telah membuka kembali pintunya kepada pelancong dari 49 negara termasuk Malaysia sejak 1 Ogos lalu dengan mempermudah prosedur mendapatkan visa bagi tempoh setahun dan kebenaran tinggal hingga 90 hari di negara itu.

Ahad lalu, jurucakap Kementerian Kesihatan Arab Saudi, Mohammed al-Abd al-Ali menegaskan negara itu tidak meluluskan vaksin Covid-19, Sinopharm atau Sinovac dan menafikan khabar angin yang tersebar di media sosial mengatakan negara itu meluluskan vaksin berkenaan.

Portal e-visa negara itu menyatakan Arab Saudi akan membenarkan kemasukan pengembara asing yang lengkap menerima suntikan Sinopharm atau Sinovac, sekiranya mereka mendapatkan suntikan penggalak yang diluluskan.

“Tetamu yang telah menerima dua dos suntikan Sinopharm atau Sinovac akan diterima masuk jika mereka mendapatkan suntikan tambahan salah satu daripada empat vaksin yang diluluskan kerajaan Arab Saudi,” kata Kementerian Pelancongan dalam portal e-visa itu.

Setakat ini Arab Saudi hanya meluluskan vaksin Moderna, Pfizer-BioNTech, Johnson & Johnson, dan AstraZeneca-Oxford.


Zahid, Najib tidak nampak bayang semasa sidang khas Parlimen hari ini

Ahli Parlimen (MP) Bagan Datuk Datuk Seri Ahmad Zahid Hamidi dan MP Pekan Datuk Seri Najib Razak antara dua pemimpin utama UMNO yang tidak nampak bayang mereka semasa sidang khas Parlimen yang berlangsung hari ini.

Menurut sumber di Dewan Rakyat, Presiden UMNO Zahid dan Najib tidak berada dalam dewan sejak awal pagi berlangsung pembentangan usul pindaan Perkara 10 Perlembagaan yang dibawa kerajaan hari ini bagi memberi punca kuasa untuk membentangkan Rang Undang-Undang (RUU) Anti Lompat Parti.

Namun, Zahid mungkin sedang membuat persiapan untuk mengerjakan umrah memandangkan sudah mendapat pelepasan pasportnya, bagaimanapun tidak pasti pula apa alasan Najib tidak hadir ke dewan hari ini.

“Tidak ada (Zahid, Najib),” kata sumber bentara yang menjaga pintu masuk dan kehadiran MP di Dewan Rakyat.

Terdahulu, minggu lalu Mahkamah Tinggi Kuala Lumpur membenarkan permohonan Zahid untuk mendapatkan pasportnya bagi mengerjakan umrah.

Hakim Datuk Collin Lawrence Sequerah membenarkan permohonan pelepasan pasport itu bagi tujuan untuk proses memohon visa, selepas Timbalan Pendakwa Raya Datuk Raja Rozela Raja Toran memaklumkan pendakwaan tidak membantah permohonan berkenaan.

Zahid yang juga bekas Timbalan Perdana Menteri dijadual akan mengerjakan umrah bermula 21 hingga 30 April ini.

Raja Rozela berkata, oleh kerana tarikh untuk mengerjakan umrah itu bertindih dengan tarikh perbicaraan yang sudah ditetapkan sebelum ini, maka hari perbicaraan yang dilapangkan sepatutnya digantikan dengan tarikh baharu.

Terdahulu, peguam Hisyam Teh Poh Teik yang mewakili Zahid berkata, pembelaan berharap pasport anak guamnya diberikan serta merta kerana ia diperlukan untuk memudahkan urusan proses visa.

Katanya, Zahid akan mengaku janji untuk memulangkan pasport itu pada 5 Mei ini.

Sequerah kemudian menetapkan 13 dan 15 April ini serta 1 Julai bagi tarikh gantian perbicaraan bela diri.

Hari ini, kerajaan membentangkan Rang Undang-Undang (RUU) Perlembagaan (Pindaan) (No. 3) 2022 dengan tujuan untuk memasukkan fasal 3A dalam Perkara 10 Perlembagaan Persekutuan.

Fasal 3A adalah berhubung hak dan kebebasan seseorang individu untuk berpersatuan, ia dibimbangi oleh beberapa pengkritik bakal memberi implikasi buruk terhadap sistem demokrasi negara selepas ini.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar membentang usul pindaan tersebut semasa sesi Mesyuarat Khas Dewan Rakyat pagi tadi dengan membacakan pindaan tersebut dibuat bertujuan untuk memberi punca kuasa bagi membolehkan RUU Anti Lompat Parti dapat dibentang selepas ini.

“RUU yang akan saya bentangkan bertujuan meminda Perkara 10 dengan maksud memasukkan fasal 3A selepas fasal 3 bagi sekatan ke atas hak untuk membentuk persatuan yang diberikan oleh perenggan c fasal 1 yang berhubung dengan keahlian dalam parti politik Ahli Dewan Rakyat dan Dewan Undangan Negeri boleh juga dikenakan oleh undang-undang persekutuan.

“Pindaan ini turut memberi punca kuasa bagi membolehkan satu akta khsusunya berhubung larangan ahli dewan bertukar parti digubal dan diluluskan di Parlimen,” katanya ketika membentangkan RUU berkenaan di Parlimen.

UMNO sebelum ini beria-ria menyokong RUU Anti Lompat Parti, bagaimanapun semasa sidang khas hari ini tidak nampak pula kelibat pemimpin kanan parti itu.


Untuk kesekian kalinya, jujurlah sikit pemimpin UMNO

Rakyat siang malam memikirkan bagaimana mahu berdepan masa depan yang semakin sulit. Jaminan pekerjaan dan ekonomi keluarga. Isu pendidikan anak-anak dan seribu macam persoalan kehidupan.

Sedangkan pemimpin bersilat menepis serangan politik. Mengelak gerak dan mengatur muslihat untuk terus berkuasa, walau tembolok sudah sendat dengan harta benda.

Rata-rata kita dipaksa untuk mempercayai bahawa UMNO-BN akan kembali berkuasa dengan kepimpinan jitu Zahid-Najib.

Untuk mengambil kesempatan momentum kejayaan di Melaka, Ismail Sabri didesak bubar Parlimen hujung Disember ini. Dia kena akur kerana ini adalah kehendak akar umbi.

Inilah masanya Zahid boleh tunjuk kuasa siapa bos. Mereka yang kritik Zahid dan Najib akan terima hukumannya apabila nama mereka tidak ada dalam senarai calon PRU15.

Ramai menteri UMNO dalam kabinet PN yang tidak sealiran dengan Zahid. Tunggulah nasib masing-masing.

Masa depan menteri-menteri UMNO dalam politik tidak semestinya berakhir kalau mereka dipinggirkan. Ada banyak pilihan lain. Banyak boleh bertanding tetapi bukan pakai lambang dacinglah.

Cuma agak pahit untuk ditelan.Tetapi ini baru betul perjuangan. Ada selekoh tajam dan ada yang boleh membawa maut.

Tetapi tidak hairan akan ada yang berubah haluan. Cium tangan mohon restu. Mahu lupakan perbuatan silam. Tiba-tiba jadi pendokong setia yang geli tekak mendengarnya.

Adab orang Melayu selalunya tidak menegur perbuatan salah orang lain secara berdepan. Nanti takut digelar biadap. Yang diamalkan ialah cakap di belakang. Yang diistilahkan sebagai mengata.

Mengata boleh sampai ke mengumpat. Silap-silap jadi fitnah. Lebih baik ditegur secara bersemuka walaupun ada yang tidak mahu menerimanya.

Akibat cakap berdepanlah Muhyiddin tersingkir dari parti. Yang lain mahu terus berkuasa terpaksalah terus bercakap dibelakang. Mereka terus dengan karakter split personality. Kalau berdepan tersenyum lebar, sesaat menoleh mencuih bibir sampai ke lantai.

Menteri-menteri UMNO dalam kerajaan PN perlu berhenti berlakon. Nyatakan pendirian masing- masing. Jika anda betul-betul menentang kemungkaran nyatakan ketegasan anda.

Jangan asyik bersembunyi di sebalik kenyataan yang setengah masak. Janganlah disebabkan RM50 ribu sebulan maruah tergadai. Untuk kesekian kalinya, cubalah jujur sedikit. Besar sangatkah pengorbanan ini?

Fuad Abdul Rahman

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ismail Sabri bisik ‘mungkin tak perlu’ undi percaya, dakwa penunggu kerusi PM

Ketua pembangkang yang masih tidak puas hati setelah hasrat menduduki kerusi Perdana Menteri (PM) ke-9 kekal menjadi angan-angan, mendakwa Perdana Menteri, Datuk Seri Ismail Sabri Yaakob memberitahunya ‘mungkin tidak perlu’ diadakan undi percaya di Parlimen.

Memetik laporan FMT hari ini, Datuk Seri Anwar Ibrahim dilaporkan membuat dakwaan itu pada Webinar kebersamaan UPKO dalam Perjuangan Pakatan Harapan malam tadi.

Menurut Presiden PKR itu ketika pertemuan dengan Yang di-Pertuan Agong, baginda sendiri telah menyebut mengenai pelantikan PM yang dilakukan itu mesti disusuli dengan proses undi percaya di Parlimen.

FMT memetik Anwar sebagai berkata:

“Tetapi sampai hari ini, tiada petanda akan diadakan usul undi percaya, malah sejurus selesai pertemuan, Ismail Sabri Yaakob berbisik kepada saya ‘mungkin tak perlu’.

“Saya jawab ini bukan soal perlu tak perlu, ini soal keperluan dasar untuk menguruskan keabsahan kerajaan dan ini dititah oleh Agong dan dipersetujui ketua-ketua parti.”

Pengerusi Pakatan Harapan itu berkata demikian ketika merujuk pertemuannya dengan Ismail Sabri sehari sebelum Kabinet diumumkan. Pertemuan itu turut disertai Presiden AMANAH, Mohamad Sabu dan Setiausaha Agung DAP, Lim Guan Eng, di pejabat Perdana Menteri.

Pada 18 Ogos lalu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan supaya PM ke-9 yang dilantik perlu segera mengemukakan usul undi percaya di Dewan Rakyat bagi mengabsahkan jawatan beliau.

Istana Negara dalam kenyataan berkata:

“Perdana menteri yang telah dilantik oleh baginda menurut Perkara 40(2)(a) dan 43(2)(a) Perlembagaan Persekutuan hendaklah secepat mungkin mengemukakan usul undi percaya di Dewan Rakyat untuk mengabsahkan beliau mendapat majoriti ahli Dewan Rakyat.”

Agenda Daily sebelum ini melaporkan Presiden UMNO, Zahid Hamidi, bekas Perdana Menteri Najib Razak, Ketua Pemuda Asyraf Wajdi Dusuki, apa lagi lah Ketua Wanita, Noraini Ahmad dan Ketua Puteri, Zahida Zarik Khan serta Ketua Penerangan, Shahril Sufian Hamdan, semuanya diam tanpa mengulas mengenai undi percaya itu.

Sebaliknya, jika lah perkara ini – usul undi percaya tidak ada dalam aturan mesyuarat ketika Tan Sri Muhyiddin Yassin menjadi Perdana Menteri – pastinya yang lantang bersuarat adalah pemimpin-pemimpin UMNO tersebut.

Baca lagi: Usul undi percaya tiada dalam aturan sidang Parlimen, apa UMNO kata?


Hakim arah pernyataan saksi Zahid kepada SPRM dinyahklasifikasi

Mahkamah Tinggi Kuala Lumpur hari ini (31 Oktober 2022) mengarahkan pihak pendakwaan menunjukkan bahagian tertentu yang telah disunting daripada kenyataan terdahulu saksi pembelaan kepada Suruhanjaya Pencegahan Rasuah Malaysia (SPRM) dalam perbicaraan kes Presiden UMNO Datuk Seri Ahmad Zahid Hamidi.

Perintah penyahklasifikasian itu diberikan untuk mengelak kemungkinan pelanggaran Akta Rahsia Rasmi (OSA) dalam dokumen yang pihak pendakwaan rancang untuk digunakan dalam usaha mencabar kredibiliti saksi itu.

Bulan lalu, Mahkamah Tinggi membenarkan pihak pendakwaan memulakan prosiding pendakwaan terhadap saksi ketiga pihak pembelaan Jefri Jamil, kerana tidak konsisten dalam apa yang diberitahunya kepada SPRM semasa siasatan dan apa yang diberitahunya kepada mahkamah ketika perbicaraan Zahid.

Zahid diperintah membela diri terhadap 47 pertuduhan jenayah, iaitu 12 pertuduhan pecah amanah jenayah berhubung RM31 juta dana Yayasan Akalbudi (YAB), 27 pertuduhan pengubahan wang haram, dan lapan pertuduhan rasuah atas penerimaan RM21.25 juta.

Sebelum prosiding pendakwaan terhadap saksi itu hari ini, peguam Zahid, Hisyam Teh Poh Teik memberitahu mahkamah bahawa pihak pembelaan akan menghadapi kesukaran jika kenyataan Jefri Jamil kepada SPRM kekal diklasifikasikan sebagai OSA.

Memetik keputusan Mahkamah Persekutuan dalam kes Lim Kit Siang lwn Pendakwa Raya seperti yang dilaporkan pada 1980, Hisyam berkata ini bermakna pasukan peguam Zahid mungkin melanggar OSA jika ia diberikan dokumen SPRM itu melainkan ia didedahkan terlebih dahulu.

Hisyam berhujah bahawa ini bermakna walaupun hakim Mahkamah Tinggi memerintahkan supaya kenyataan sulit SPRM diberikan kepada peguam Zahid, perintah sedemikian tidak akan sah kerana ia boleh melanggar OSA.

Ketua pendakwa raya Datuk Raja Rozela Raja Toran berhujah bahawa prosiding pendakwaan tidak memerlukan penyertaan daripada pihak pendakwaan atau pihak pembelaan.

Beliau berkata ia hanya memerlukan hakim untuk menilai sama ada keterangan Jefri boleh dipercayai atau tidak berdasarkan penjelasannya mengenai percanggahan material dalam kenyataan SPRM sebelum ini dan keterangan mahkamahnya.

“Jadi penyertaan oleh pihak pembelaan tidak diperlukan dalam erti kata pembelaan tidak perlu menyoal balas atau bertanya lebih lanjut.

“Adalah antara Yang Arif dan saksi, jika Yang Arif berpuas hati dengan penjelasan saksi, dan selepas itu kami teruskan,” katanya menurut laporan MalayMail.

Raja Rozela juga berkata peguam Zahid akan mempunyai “hak untuk melihat” bahagian yang berkaitan dalam kenyataan sulit SPRM kerana ia akan ditanda sebagai bukti mahkamah untuk prosiding itu.

Beliau berkata adalah salah jika menganggap bahawa dokumen diklasifikasikan sebagai OSA, dilarang ditunjukkan kepada mahkamah.

Beliau berkata OSA bertujuan untuk menghalang pendedahan tanpa kebenaran atau penggunaan tanpa kebenaran dokumen yang diklasifikasikan sebagai rahsia rasmi dan tiada dalam peruntukan menghalangnya daripada dikemukakan di mahkamah sebagai sebahagian daripada prosiding.

Mahkamah Tinggi kemudian bertanya sama ada peguam Zahid akan melakukan apa-apa kesalahan jika mereka melihat atau diberi milik bahagian berkaitan kenyataan SPRM dalam prosiding itu.

Raja Rozela mengakui memiliki rahsia rasmi adalah satu kesalahan di bawah OSA tetapi menyatakan bahawa terdapat pembelaan yang boleh didapati di bawah Seksyen 17A Akta sekiranya kenyataan SPRM Jefri digunakan dalam prosiding itu.

Seksyen 17A menyatakan bahawa mana-mana orang yang didakwa melakukan kesalahan OSA tidak boleh disabitkan jika dia membuktikan bahawa dia melakukan perkara itu untuk melaksanakan tugas rasminya atau dengan kuasa yang sepatutnya.

“Saya seorang pegawai awam dan begitu juga mahkamah ini dan ini adalah prosiding kehakiman. Dengan mengeluarkan kenyataan OSA, bahagian tertentu kenyataan itu tidak akan membuat pembelaan bertanggungjawab jika ia ditunjukkan di mahkamah.

“Dengan memiliki atau menentang OSA, tiada siapa yang akan didakwa untuk itu, Yang Arif,” katanya.

Sambil berhujah bahawa kenyataan sulit Jefri tidak perlu didedahkan, Raja Rozela turut mencadangkan alternatif.

Beliau berkata pihak pendakwaan boleh mengetepikan keistimewaan untuk mengklasifikasikan atau menghalang kenyataan SPRM daripada pihak pembelaan, bagi tujuan melengkapkan prosiding pendakwaan itu.

Hakim Datuk Collin Lawrence Sequerah kemudian bertanya kepada pihak pendakwaan jika mereka boleh menyahklasifikasi kenyataan Jefri untuk prosiding pendakwaan, mencadangkan bahawa ini kemudiannya akan menghalang sebarang masalah dengan OSA.

“Adakah anda tidak bersedia untuk menyahklasifikasi kenyataan itu hanya untuk tujuan pendakwaan?” soal beliau.

Dalam jawapannya, Raja Rozela berkata beliau bukan orang yang diberi kuasa yang boleh menyahklasifikasikan dokumen itu.

“Tetapi anda boleh membuat permintaan, jika anda mahu. Anda boleh meminta untuk menyahklasifikasi. Jadi boleh saya cadangkan mungkin anda membuat permohonan itu dan kita teruskan dengan saksi lain, supaya tidak menangguhkan prosiding,” kata hakim.

Raja Rozela mengesahkan bahawa meminta penyahklasifikasian itu adalah alternatif terbaik, tetapi berkata langkah itu hanya pada tiga muka surat kenyataan SPRM Jefri yang telah ditunjukkan kepada Sequerah sebelum ini.

Hakim kemudiannya bersetuju dan menyatakan bahawa selagi ia membolehkan pihak pembelaan untuk mengambil bahagian secara bebas dalam prosiding pendakwaan tanpa sebarang keraguan.

Hakim kemudiannya menggantung prosiding pendakwaan untuk mencabar kredibiliti Jefri dan mengarahkan perbicaraan disambung semula dengan saksi pembelaan lain dipanggil.

Tetapi seorang lagi peguam Zahid, Hamidi Mohd Noh berkata tiada seorang pun saksi pembelaan dapat memberi keterangan di mahkamah hari ini kerana mereka semua dari Bagan Datuk, Perak.

Beliau berkata dua dijangka tiba di Kuala Lumpur esok dan enam lagi pada Rabu.

Beliau menambah bahawa mereka tidak dapat dijamin hadir lebih awal kerana urusan hotel.

Bagi seorang lagi saksi pembelaan baharu yang dikatakan hadir di kompleks mahkamah hari ini, Hamidi menjelaskan saksi itu masih belum dapat dipanggil kerana pasukan pembelaan mempunyai urutan bila akan memanggil saksinya. Hamidi turut memberikan senarai tercetak saksi pembelaan kepada hakim dan pihak pendakwaan.

Perbicaraan dijadual bersambung esok sehingga Khamis ini, 3 November dan pada 9 serta 10 November.


Anwar lebih sayang dua bekas ADUN UMNO, pinggir bekas ADUN sendiri

Pencalonan dua bekas Ahli Dewan Undangan Negeri (ADUN) UMNO menunjukkan Datuk Seri Anwar Ibrahim lebih sayang kepada mereka berdua berbanding wakil partinya sendiri.

Anwar sanggup mengambil dua bekas ADUN UMNO tersebut sebagai calon tetapi mengenepikan bekas ADUN Machap Jaya Ginie Lim yang mewakilinya pada Pilihan Raya Umum ke-14 (PRU14) hanya kem dendam lama terhadap bekas Timbalan Presidennya, Datuk Seri Azmin Ali.

Lim digugurkan pada Pilihan Raya Negeri kali ini selepas namanya tidak tersenarai dalam barisan calon Pakatan Harapan (PH) yang diumumkan hari ini.

Sebaliknya Anwar sanggup mengambil risiko menamakan Datuk Seri Idris Haron dan Datuk Nor Azman Hassan masing bertanding di kerusi Asahan dan Pantai Kundor.

Pada Jun 2020, PKR memberikan amaran kepada Lim kerana rapat dengan Azmin yang keluar parti itu dan terlibat dalam Langkah Sheraton sekali gus menumbangkan kerajaan PH di Putrajaya.

Selain Lim, Naib Presiden PKR Tian Chua, Pengarah Komunikasi Wanita PKR Pulau Pinang Carolyn Khe juga turut diberikan amaran yang sama.

Nama Lim digugurkan pada PRN kali ini dan diganti dengan Law Bing Haw sebagai calon baru yang merupakan Naib Ketua Cabang PKR Kota Melaka.

PH akan bertanding di kesemua 28 kerusi dalam PRN Melaka kali ini.

Bagaimanapun, DAP tidak bersama dalam sidang media bersama Anwar semasa mengumumkan barisan calon PKR dan Amanah, ia dipercayai tanda boikot.


PAS aktifkan jentera pilihan raya selepas UMNO desak PM bubar Parlimen

Jentera pilihan raya PAS diaktifkan dengan serta-merta susulan kenyataan UMNO semalam yang mendesak Perdana Menteri supaya mempersembahkan cadangan pembubaran Parlimen semalam.

Arahan semua jentera PAS mula melakukan persediaan dan persiapan secepat mungkin itu diumumkan Setiausaha Agungnya, Datuk Seri Takiyuddin Hassan bagi berdepan sebarang kemungkinan pembubaran Parlimen bagi memberi laluan pilihan raya umum ke-15 (PRU-15) dijalankan pada masa terdekat.

“Sehubungan dengan itu juga semua pemimpin dan Ahli PAS dikehendaki menjaga serta mematuhi tanzim dan disiplin Parti dengan menerima segala ketetapan dan keputusan yang dibuat terutama oleh Majlis Syura Ulamak dan Jawatankuasa Kerja PAS Pusat atas dasar wala’ dan taat yang tidak berbelah bahagi.

“Sebarang kenyataan media tidak boleh dibuat melainkan dengan kebenaran Presiden PAS (Abdul Hadi Awang) bagi mengelakkan timbulnya suasana yang boleh merugikan perancangan dan perjuangan parti khususnya dalam menghadapi PRU15,” katanya pada satu kenyataan hari ini.

Semalam, Majlis Tertinggi (MT) UMNO memutuskan “pembubaran Parlimen hendaklah diadakan dalam masa terdekat bagi membolehkan PRU-15 diadakan pada tahun ini juga.”

“Berdasarkan keputusan (UMNO) ini, Perdana Menteri (Datuk Seri Ismail Sabri Yaakob) akan mempersembahkan cadangan tarikh pembubaran kepada KDYMM Seri Paduka Baginda Yang di-Pertuan Agong selaras dengan Perkara 40 (1) Perlembagaan Persekutuan,” umum Setiausaha Agungnya, Datuk Seri Ahmad Maslan.

Bagaimanapun, DAP hari ini membidas kenyataan MT UMNO itu, mendakwa ia membelakangkan kuasa budi bicara Yang Di-Pertuan Agong dalam soal pembubaran Parlimen.

“Tidak pernah berlaku dalam sejarah negara bahawa kenyataan terbuka berkenaan pembubaran parlimen dikeluarkan sebelum pun Ismail Sabri menghadap untuk mendapat perkenan Yang di-Pertuan Agong.

“Bukankah ini satu tindakan derhaka terhadap institusi Yang di-Pertuan Agong,” soal Setiausaha Agung DAP, Anthony Loke.


Fungsi MPN demi rakyat, negara, bukan kepentingan diri: Muhyiddin

Penubuhan Majlis Pemulihan Negara (MPN) bukan untuk kepentingan peribadi, tetapi bagi memastikan Malaysia mampu mengharungi keadaan kritikal akibat kegawatan ekonomi global akibat pandemik Covid-19, tegas Pengerusi MPN, Tan Sri Muhyiddin Yassin, sekali gus menafikan dakwaan segelintir pihak berhubung tujuan penubuhan MPN.

Menurutnya MPN ditubuhkan dan dipengerusikan oleh beliau sendiri ketika menjadi Perdana Menteri lagi dan bukannya selepas beliau tidak lagi menerajui negara.

“Kalau masih ingat pada masa itu, negara berhadapan pandemik Covid-19 yang memberi kesan besar kepada ekonomi negara sehingga ke satu peringkat di mana kita terpaksa mengeluarkan sejumlah peruntukan besar untuk menyokong sektor perniagaan dan sebagainya.

“Semasa masih menjadi Perdana Menteri, saya melihat kita harus turut menguruskan soal ekonomi dan bukan hanya fokus kepada Covid-19 semata-mata.

“Kalau tidak diuruskan sebegitu, ekonomi kita akan turus merudum dengan Perintah Kawalan Pergerakan (PKP), orang yang tiada pekerjaan, kilang tutup dan cerita Makcik Kiah tidak boleh berniaga.

“Jadi saya ambil inisiatif untuk memimpin MPN untuk memacu negara mengharungi perjalanan keluar dari pandemik Covid-19. Kita ada melalui beberapa fasa. Dari pertama sampai keempat baru kita keluar dari pandemik,” katanya dalam temu bual eksklusif UtusanTV.

Mengulas lanjut, penyandang kerusi Parlimen Pagoh itu berkata, keadaan negara ketika berhadapan pandemik Covid-19 selepas MPN ditubuhkan mula menunjukkan kemajuan lebih-lebih apabila vaksin mula sampai dan banyak kegiatan mula dibenarkan.

Begitupun, jelas beliau, kesan daripada penutupan ekonomi dan pandemik Covid-19 amat luar biasa sehingga menjejaskan pemulihan negara.

Melihat kepada situasi tersebut, Muhyiddin berkata, MPN menjemput banyak pihak termasuk pakar-pakar tempatan, menteri-menteri terpilih, pegawai-pegawai kerajaan yang senior untuk duduk bersama bagi membincangkan langkah mempercepat proses pemulihan ekonomi negara.

“Jadi sedikit sebanyak usaha untuk memulihkan negara telah bermula sewaktu itu, tetapi belum selesai. Bila mana saya tidak lagi memimpin negara sebagai Perdana Menteri, saya fikir MPN tidak boleh diabaikan.

“Walaupun saya tidak menerajui negara, saya minta satu daripada peranan yang boleh dimainkan adalah sebagai meneruskan tugas sebagai Pengerusi MPN supaya dapat teruskan inisaitif memulihkan negara,” katanya.

Mengimbas kembali keadaan ketika pandemik Covid-19, Muhyiddin berkata, beliau dimaklumkan oleh Gabenor Bank Negara situasi kritikal negara dalam tempoh tersebut.

“Gabenor Bank Negara memberitahu saya dalam tempoh kemuncak ketika itu, dalam tempoh sebulan saja lagi, jika saya tidak membuka sedikit kegiatan ekonomi, seluruh sistem ekonomi negara akan runtuh.

“Sebab itu dalam mesyuarat-mesyuarat yang saya pimpin, ia melibatkan dua pihak. Satu yang menjaga ekonomi (Datuk Seri Mohamed Azmin Ali) dan satu lagi yang menjadi kesihatan (Khairy Jamaluddin),” ujar beliau.

Dalam pada itu, Muhyiddin turut memberi peringatan tentang ramalan pakar ekonomi global yang mana keadaan ekonomi dunia pada 2023 akan menjadi lebih buruk berbanding tahun ini.

Ujar Muhyiddin, antara kerisauan yang dizahirkan adalah inflasi yang akan meningkat naik dan menjadi lebih kritikal.

“MPN hanya menasihat, saya tidak ada kuasa eksekutif, keputusan MPN dibawa ke Kabinet untuk dipertimbangkan.

“Saya diberitahu kita sudah hantar hampir 90 perakuan, tetapi tidak sampai 20 peratus dilaksanakan.

“Kabinet dah bersetuju tetapi tidak melakukan follow up. Mungkin ada kementerian tidak dapat melaksanakan atas sebab-sebab tertentu seperti peruntukan tidak cukup dan dasar perlu dipinda, jadi kalau tidak buat begitu, tidak ada anjakan untuk melaksana,” katanya.


Polis siasat anak Ahli Parlimen di Melaka tumbuk kawan lama

Seorang anak Ahli Parlimen (MP) di Melaka sedang disiasat polis susulan laporan dibuat oleh rakan lamanya yang ditumbuk dalam satu kejadian di sebuah rumah di Pernu, Melaka.

Menurut laporan, Ketua Polis Daerah Melaka Tengah, Asisten Komisioner Christopher Patit ketika dihubungi mengesahkan menerima laporan dibuat pengadu yang ditumbuk anak lelaki MP tersebut pada 6 Mei lalu di Balai Polis Kandang.

Beliau berkata, pihaknya membuka siasatan mengikut Seksyen 323 Kanun Keseksaan iaitu kesalahan dengan sengaja mendatangkan kecederaan.

“Setakat ini polis sudah selesai merakam keterangan individu terbabit dan kedua-dua mereka sudah lama mengenali antara satu sama lain.

“Namun, saya tidak dapat mengulas lanjut kerana siasatan lanjut masih dijalankan,” katanya.

Difahamkan, kejadian berlaku sekitar jam 12.30 tengah malam selepas lelaki itu menghubungi mangsa berusia 49 tahun dan mengeluarkan kata-kata kesat serta memintanya datang ke rumahnya.

Perselisihan faham berlaku antara lelaki itu dengan mangsa yang dikatakan bersikap kurang ajar terhadap ibunya ketika berada di sebuah kedai ikan bakar di Umbai sebelum itu.

“Ketika sampai di rumah berkenaan berlaku pertengkaran antara mereka sebelum lelaki itu menumbuk kepala mangsa.

“Malah lelaki itu juga dikatakan menghantukkan kepalanya ke muka mangsa hingga menyebabkan kecederaan di bahagian hidung serta meludah mukannya,” dakwa sumber.

Difahamkan, mangsa ada meminta untuk bertemu dengan ibu lelaki itu untuk mengetahui dakwaan itu, namun dia dihalau keluar oleh adik lelaki pelaku.


Perbicaraan kes jenayah seksual Ebit Liew ditetapkan 1-5 Ogos

Perbicaraan kes jenayah seksual melibatkan pendakwah bebas, Ebit Irawan Ibrahim Lew atau dikenali sebagai Ebit Lew ditetapkan pada 1 sehingga 5 Ogos depan.

Tarikh perbicaraan itu diumumkan Mahkamah Majistret Tenom, Sabah dan turut membenarkan permohonan bagi menjalankan perbicaraan untuk 11 pertuduhan itu secara bersama.

Majistret Nur Asyraf Zolhani semasa mengumumkan tarikh perbicaraan tersebut berkata Ebit didakwa atas 11 pertuduhan membuat hantaran gambar dan perkataan lucah bermaksud mengaibkan kehormatan mangsa melalui aplikasi Whatsapp antara Mac hingga Jun 2021.

Pertuduhan itu dibuat mengikut Seksyen 509 Kanun Keseksaan yang memperuntukkan hukuman penjara sehingga lima tahun dengan denda, atau kedua-duanya sekali.

Terdahulu, pendakwaan mengemukakan permohonan bagi menjalankan perbicaraan 11 pertuduhan itu secara bersama kerana bukti dan saksi bagi kesemua pertuduhan saling berkaitan.

Peguam mewakili Ebit, Ram Singh tidak mengemukakan sebarang bantahan kepada permohonan itu selagi ia membabitkan seorang pengadu.

Kes dikendalikan oleh Pengarah Pendakwaan Negeri, Muhammad Ilmami Ahmad dan Timbalan Pendakwa Raya Azreen Yas Mohammad Ramli.

Ebit Lew turut diwakili Peguam Kamaruddin Mohmad Chinki dan Timothy Daud.


Bukti MoU gagal, kata Tok Mat Hasan

Timbalan Presiden UMNO Datuk Seri Mohamad Hasan berpendapat perjanjian persefahaman (MoU) Transformasi dan Kestabilan Politik antara kerajaan dan Pakatan Harapan (PH) telah gagal.

Pada masa sama beliau juga menegaskan PH adalah gabungan yang tidak boleh dipercayai dan sudah menjadi kebiasaan mereka untuk memungkiri janji yang dibuat.

Untuk rekod, MoU itu disempurnakan Perdana Menteri Datuk Seri Ismail Sabri Yaakob yang juga Naib Presiden UMNO bersama pimpinan kanan PH – Presiden PKR yang juga Ketua Pembangkang Datuk Seri Anwar Ibrahim.

Turut menandatangani perjanjian pada 13 September 2021 itu ialah Setiausaha Agung DAP Lim Guan Eng; Presiden Parti Amanah Negara Mohamad Sabu; dan Presiden UPKO Datuk Seri Wilfred Madius Tangau.

Mengulas penolakan pembangkang untuk melanjutkan penguatkuasaa Subseksyen 4(5) Akta Kesalahan Keselamatan (Langkah-langkah Khas) 2012 (Akta 747) atau SOSMA di Dewa Rakyat semalam, Mohamad berkata kejadian itu menunjukkan dengan jelas bahawa kerjasama dan persefahaman kerajaan dan pembangkang sukar untuk diuruskan dengan berkesan.

“Adalah tidak keterlaluan untuk mengambil pendirian bahawa persefahaman tersebut sebenarnya telah gagal berfungsi seperti yang diharapkan. Kerajaan yang terbentuk, bertahan dan berfungsi menggunakan mekanisme Memorandum Persefahaman sebegini adalah sangat berisiko.

“Apa lagi bila Pakatan Harapan sebenarnya adalah pihak yang tidak boleh di percayai dan memang dah jadi kebiasan mereka untuk memungkiri janji,” katanya dalam kenyataan hari ini.

Mohamad lebih dikenali sebagai Tok Mat Hasan berkata sesi sidang Dewan Rakyat yang menolak akta itu disambung petang semalam membuktikan pembangkang tidak teragak-agak untuk melanggar pendirian dan janji mereka.

“Saya percaya, semua ini memberi tamparan hebat kepada Kerajaan dan suatu peristiwa yang sangat memalukan. Ia secara langsung mewajarkan Kerajaan untuk menilai semula kedudukan kerjasamannya dengan PH.

“Mungkin telah tiba masanya Kerajaan bergerak ke hadapan dan tidak perlu lagi menunggu MoU tersebut matang pada Julai ini,” katanya.

Usul lanjutan penguatkuasaan Subseksyen 4(5) SOSMA bagi tempoh lima tahun lagi yang dibentang Menteri Dalam Negeri Datuk Seri Hamzah Zainudin, tidak diluluskan Dewan Rakyat semalam setelah melalui undi belah bahagian, yang menyaksikan 84 Ahli Parlimen bersetuju manakala 86 lagi tidak bersetuju.


Agong, Permaisuri solat sunat Aidiladha di Kuantan

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini, berkenan menunaikan solat sunat Aidiladha bersama ribuan jemaah di Masjid Tengku Ampuan Afzan di Kuantan.

Keberangkatan tiba Seri Paduka pada 8.20 pagi yang diiringi Raja Permaisuri Agong Tunku Hajah Azizah Aminah Maimunah Iskandariah dan Pemangku Raja Pahang Tengku Hassanal Ibrahim Alam Shah disambut Menteri Besar Datuk Seri Wan Rosdy Wan Ismail.

Turut berada di masjid ialah barisan pentadbiran negeri dan Mufti Pahang Datuk Seri Dr Abdul Rahman Osman.

Solat sunat tersebut dipimpin oleh imam besar masjid Mohd Hafidz Suhailie yang turut menyampaikan bacaan khutbah Aidiladha.

Selesai solat, Al-Sultan Abdullah dan Tengku Hassanal berkenan menyaksikan ibadah korban yang berlangsung di pekarangan masjid yang turut melibatkan lembu sumbangan Seri Paduka. – Bernama


Melayu tolak UMNO, sokongan beralih kepada PN: Penganalisis

Seorang penganalisis politik meramalkan UMNO sukar meraih sokongan bangsa Melayu dalam tempoh terdekat, termasuk pada Pilihan Raya Negeri (PRN) yang bakal diadakan di enam negeri beberapa bulan lagi.

Pensyarah Jabatan Bahasa dan Pengajian Umum Fakulti Perniagaan dan Komunikasi, Universiti Malaysia Perlis (Unimap), Muhammad Izmer Yusof berkata, sokongan Melayu kini akan beralih kepada Perikatan Nasional (PN).

Beliau melihat tiada usaha berkesan daripada UMNO untuk menarik semula sokongan Melayu kepada parti itu yang masih dingin susulan Pilihan Raya Umum Ke-15 (PRU-15) lalu.

Memetik laporan Utusan hari ini (15 April 2023) beliau berkata UMNO bakal berdepan masalah cukup besar, khususnya dalam mendepani PRN enam negeri, jika masih gagal menarik sokongan orang Melayu.

Katanya, dalam PRU-15 lalu, termasuk sehingga kini, trend sokongan Melayu terhadap PN, khususnya di kawasan majoriti kaum tersebut, semakin kukuh dan terus bertambah dengan sokongan pengundi baharu.

“Sejak UMNO kalah (PRU-15) namun masih kekal berkuasa di dalam kerajaan bersama Pakatan Harapan (PH), kita masih tidak nampak sebarang usaha atau agenda yang lebih berkesan dalam mengembalikan sokongan Melayu, khususnya terhadap parti itu.

“Apa yang dilihat banyak tindakan yang lebih kepada mengukuhkan posisi presiden dan kita tidak nampak sebarang ‘post mortem’ kenapa UMNO kalah teruk pada pilihan raya lalu dan ditolak oleh orang Melayu sendiri,” katanya.

Kelmarin akhbar itu melaporkan peranan UMNO menarik sokongan orang Melayu masih tidak jelas memandangkan tugas tersebut kini dimainkan oleh PN.

Naib Pengerusi DAP Perak, Dr Aziz Bari pula dilaporkan berkata UMNO dilihat hanya menumpang kepada kekuatan PH kerana kelangsungan parti itu semakin pudar.

Rekod PRU-15 sebelum ini menunjukkan prestasi cemerlang PN dengan meraih sokongan Melayu, khususnya di luar bandar.

Malah, beberapa kerusi tradisi UMNO juga banyak yang tewas sehingga beberapa negeri tersungkur ke tangan PN.

Mengulas lanjut, Muhammad Izmer berkata, antara faktor mengapa UMNO ditolak orang Melayu antaranya disebabkan gagal mengekalkan Muafakat Nasional (MN) sebagai platform perpaduan ummah.

“Kegagalan ini dilihat cukup besar dan memberi kesan memandangkan Melayu dilihat kuat dibawah penyatuan UMNO, Pas dan Parti Pribumi Bersatu Malaysia (Bersatu),” katanya.

Sementara itu, katanya, kerjasama UMNO dan PH dalam mendepani PRN juga dilihat bakal memberi cabaran khususnya dalam soal pengagihan kerusi calon bertanding.

Katanya, adakah UMNO akan bertanding di semua kerusi kawasan Melayu, manakala PH pula di kawasan majoriti pengundi Cina?


Dewan Rakyat rakam ucapan takziah kepada ahli keluarga mangsa MH17

Dewan Rakyat hari ini merakam ucapan takziah kepada ahli keluarga penumpang dan anak kapal pesawat Malaysia Airlines penerbangan MH17 yang ditembak jatuh di Ukraine pada 17 Julai 2014, lapor Bernama.

Tragedi itu genap lapan tahun semalam.

Yang Dipertua Dewan Rakyat Tan Sri Azhar Azizan Harun menyatakan perkara itu sebelum sesi soal jawab bermula.

“Saya dan semua Ahli-Ahli Dewan Rakyat (Parlimen) amat bersedih dengan insiden itu dan dengan demikian melahirkan rasa simpati yang tidak terhingga kepada keluarga penumpang dan sahabat handai serta anak-anak kapal MH17.

“Saya berdoa agar keluarga penumpang dan anak-anak kapal pesawat itu kekal tabah dan cekal dalam mengharungi dugaan ini. Saya bagi pihak Ahli-Ahli Dewan Rakyat dan Parlimen seluruhnya merakamkan ucapan takziah kepada semua keluarga penumpang dan anak-anak kapal pesawat MH17,” katanya.

Beliau kemudiannya menjemput semua Ahli Parlimen untuk bangun, dengan yang beragama Islam diminta membaca surah al-Fatihah manakala bukan beragama Islam bertafakur selama satu minit.

Pesawat Boeing 777 itu dalam perjalanan dari Amsterdam, Belanda ke Kuala Lumpur apabila ditembak jatuh di bahagian timur Ukraine, mengorbankan 298 penumpang termasuk kru pesawat itu.

Terdahulu, Azhar berkata Malaysia berada dalam fasa ‘Peralihan ke Endemik’ dan penekanan terus diberi kepada usaha-usaha menangani risiko penularan COVID-19 dengan mengambil langkah-langkah kesihatan awam yang sewajarnya.

“Bagi memastikan Mesyuarat Kedua Penggal Kelima Parlimen Keempat Belas ini dapat dilaksanakan dalam keadaan lancar dan selamat, surat edaran prosedur operasi standard (SOP) MySOP dan Garis Panduan Kemasukan Ahli Parlimen dan Pegawai Pengiring telah diedarkan di atas meja Ahli-Ahli Yang Berhormat,” katanya.

Azhar berkata langkah-langkah sama turut diambil seperti yang dimaklumkan pada 14 Sept tahun lepas untuk meningkatkan kualiti udara dalaman bagi membasmi virus COVID-19.


SPRM minta maklumat DOJ isu Leissner beli rumah untuk Rohana

Susulan pendedahan bekas eksekutif bank Goldman Sachs Group Inc, Tim Leissner, mengenai pembelian rumah kepada bekas kekasihnya Datuk Rohana Rozhan, Suruhanjaya Pencegahan Rasuah Malaysia (SPRM) mengemukakan permohonan bagi mendapatkan maklumat lanjut daripada Jabatan Keadilan (DOJ) Amerika Syrikat (AS).

Maklumat tambahan itu bagi membantu siasatan yang dijalankan SPRM terhadap Rohana yang juga bekas Ketua Pegawai Eksekutif Astro Malaysia Holdings Bhd.

Sebelum ini, Bloomberg melaporkan Leissner mengaku telah menggunakan wang yang diterima daripada 1Malaysia Development Berhad (1MDB) untuk membeli rumah bernilai AS$10 juta (RM41.8 juta) di London untuk Rohana.

Leissner, memberitahu pendakwa raya AS, Drew Rolle ketika memberi keterangan di Mahkamah Persekutuan di Brooklyn, New York, AS dalam perbicaraan kes rasuah bekas rakan sekerjanya, Roger Ng, bahawa Rohana telah mengancam untuk mendedahkan penglibatannya dengan 1MDB.

Hubungan mereka kemudian berakhir apabila Leissner berkahwin dengan selebriti Kimora Lee Simmons.

Memetik laporan BHonline, sumber SPRM memaklumkan, satu permohonan akan dikemukakan kepada DOJ AS bagi mendapatkan maklumat lanjut mengenai dakwaan Leissner itu.

Dalam pada itu, sumber turut memaklumkan SPRM kini mengkaji maklumat dan butiran daripada rakaman percakapan Rohana selepas beliau dipanggil ke Ibu Pejabat SPRM untuk dirakam keterangan, kelmarin, lapor BH.

“Buat masa ini belum ada individu lain yang dipanggil untuk memberi keterangan berhubung siasatan kes itu,” katanya.

Rohana dipanggil bagi membolehkan siasatan dibuat mengikut Seksyen 4(1) Akta Pencegahan Pengubahan Wang Haram dan Pembiayaan Keganasan (AMLA) 2001.

Berikutan siasatan yang dijalankan, SPRM mengeluarkan perintah pembekuan aset dan akaun bank milik Rohana mengikut Seksyen 44 AMLA 2001.

Perintah pembekuan itu sekali gus melarang Rohana daripada melakukan sebarang transaksi membabitkan rumah dan akaun bank miliknya di United Kingdom (UK).


Selepas dikritik masalah RFID, PLUS sedia pasukan bantu pelanggan di tol

PLUS Malaysia Berhad (PLUS) telah menggandakan pasukan petugasnya di plaza tol untuk membantu melicinkan pergerakan pengguna lebuh raya Utara-Selatan yang berhijrah menggunakan Identifikasi Frekuensi Radio (RFID).

PLUS dalam kenyataannya hari ini memaklumkan pihaknya juga telah meningkatkan keterlihatan papan tanda arah untuk meningkatkan pengenalan lorong RFID, menurut laporan Bernama.

“Pelanggan lebuh raya yang mengalami masalah pengesanan di lorong RFID tidak perlu risau kerana kakitangan tol akan menggunakan peranti mudah alih untuk mengimbas tag RFID.

“Sekiranya tag masih tidak dapat dikesan, kupon untuk diagnostik pengesanan penuh di pusat fitmen Touch ‘n Go yang terdekat akan disediakan. Jika tag RFID masih mempunyai isu pengesanan selepas ujian, Touch ‘n Go akan menggantikan tag RFID secara percuma,” kata kenyataan itu.

Sebelum ini media melaporkan pengguna jalan raya meluahkan kekecewaan selepas terperangkap dalam kesesakan di beberapa plaza tol, dipercayai berikutan kegagalan sistem RFID untuk mengesan tag yang dipasang pengguna.

Sementara itu, dalam kenyataan sama PLUS memaklumkan perlaksanaan RFID sejak 15 Jan lalu mencatatkan kadar migrasi yang menggalakkan iaitu sebanyak 10 peratus transaksi di seluruh Lebuhraya Utara-Selatan pada hujung minggu.

PLUS turut berharap peningkatan peralihan kepada pembayaran tol menerusi RFID yang sejajar dengan gaya hidup digital pembayaran tanpa sentuh dan e-Dompet, akan membawa pengalaman perjalanan lebih lancar kepada pengguna.


Beberapa kawasan di Pulau Pinang dilanda banjir kilat

Hujan lebat sejak awal pagi tadi menyebabkan beberapa kawasan di Pulau Pinang dilanda banjir kilat, namun tiada pusat pemindahan sementara (PPS) dibuka setakat ini.

Hujan lebat sejak 5 pagi itu mengakibatkan kawasan Bayan Lepas, Bayan Baru serta Bukit Jambul terjejas dan beberapa laluan utama ditenggelami air sehingga menyukarkan kenderaan ringan melalui jalan tersebut, lapor Bernama.

Ahli Dewan Undangan Negeri (ADUN) Bayan Lepas, Azrul Mahathir Aziz berkata pihaknya menerima maklumat antara kampung dilanda banjir kilat adalah Kampung Masjid, Kampung Manggis, Kampung Perlis, Kampung Binjai dan Kampung Seronok.

”Sebaik menerima maklumat saya dan pasukan DUN terus ke kawasan terlibat bagi melihat dan membantu…puluhan rumah dilanda banjir kilat dan ada kediaman terjejas teruk terutama rumah yang terletak berhampiran Sungai Bayan Lepas.

“Saya bimbang jika ada penduduk terperangkap banjir, namun alhamdulillah semuanya selamat dan setakat 10.15 pagi ini, air telah surut di beberapa kawasan dan tiada penduduk dipindahkan ke PPS,” katanya ketika dihubungi.

Sementara itu, Pengerusi Majlis Pengurusan Komuniti Kampung (MPKK) Kampung Binjai, Baseri Hashim ketika dihubungi berkata kira-kira 30 rumah di Kampung Binjai dilanda banjir kilat awal pagi tadi akibat hujan lebat berterusan sehingga 9 pagi.

Beliau berkata air mula naik di kawasan rumah penduduk selepas subuh dan air naik terlalu cepat sehingga ke paras buku lali orang dewasa, namun mangsa terlibat sudah bersiap sedia serta mengambil langkah berjaga-jaga.

”Setakat ini, tiada penduduk dipindahkan ke PPS kerana air kembali surut selepas hujan berhenti tetapi penduduk tetap berjaga-jaga kerana bimbang hujan lebat akan berterusan,” katanya.

Beliau berkata kampung tersebut kerap dilanda banjir sekiranya hujan lebat berterusan kerana berada di kawasan tanah rendah dan berharap pihak berkuasa dapat mengambil tindakan segera terutama membersihkan longkang serta parit agar tidak tersumbat.


PRN Johor: Dua DUN berdepan pertandingan tujuh penjuru

Proses penamaan calon Pilihan Raya Negeri (PRN) Johor bagi 56 kerusi Dewan Undangan Negeri (DUN) berjalan lancar dan ditutup tepat jam 10 pagi tadi setelah dibuka jam 9 pagi.

Suruhanjaya Pilihan Raya (SPR) dalam kenyataan hari ini berkata seramai 239 calon mewakili pelbagai parti disahkan bertanding dalam PRU Dewan Negeri Johor (DUN) Johor Ke-15.

Proses penamaan calon hari ini dilakukan mengikut prosedur operasi standard (SOP) Covid-19 yang ditetapkan, dengan semua calon hanya tiba di Pusat Penamaan Calon bersama seorang penyokong dan pencadang.

SPR juga menerima dan mengesahkan sebanyak 239 Kertas Penamaan yang layak bertanding bagi pilihan raya itu membabitkan, masing-masing 56 bagi Barisan Nasional (BN) dan Perikatan Nasional (PN); Pejuang (42); Pakatan Harapan (30); PKR (20); Bebas (16); MUDA (tujuh); WARISAN (enam); PBM )empat); dan masing-masing satu dari PUTRA serta PSM.

Pengerusi SPR Datuk Abdul Ghani Salleh juga memaklumkan 35 kerusi DUN menyaksikan pertandingan empat penjuru; lapan DUN (lima penjuru); tujuh DUN (tiga penjuru); empat DUN (enam penjuru); dua DUN (tujuh penjuru).

Seramai 202 daripada calon berkenaan adalah lelaki, manakala 37 lagi wanita, katanya.

Dari segi umur calon pula, SPR berkata 72 daripada mereka berusia 40 hingga 49 tahun; 64 (50-59 tahun); 52 (30-39 tahun); 43 (60 tahun dan ke atas); dan lapan calon berusia 18 hingga 29 tahun.

Calon tertua berusia 71 tahun mewakili PN bagi DUN N50 Bukit Permai iaitu Haji Tosrin Jarvanthi, manakala calon paling muda berusia 26 tahun mewakili Barisan Nasional di DUN N28 Mengkibol, dan calon PEJUANG di DUN N10 Tangkak.

Pada masa sama, beliau juga sekali lagi mengingatkan tempoh berkempen bermula selepas perisytiharan pilihan raya dipertandingkan oleh pegawai pengurus sehingga jam 11.59 malam, 11 Mac 2022.

“SPR telah menubuhkan 56 Pasukan Penguat Kuasa Kempen Pilihan Raya (PPKPR) untuk memantau semua aktiviti calon bertanding ketika berkempen.

“Bahan kempen yang boleh digunakan seperti iklan, surat sebaran, pelekat dan poster hendaklah mengandungi nama dan alamat pencetak dan penerbitnya kecuali bendera, poster simbol parti dan gambar pemimpin parti atau calon yang bertanding,” katanya.

Abdul Ghani juga mengingatkan bahan kempen yang mengandungi perkataan-perkataan yang boleh mengembangkan perasaan jahat, berunsur perkauman dan menyentuh sensitiviti keagamaan atau hasutan yang boleh mendatangkan permusuhan adalah tidak dibenarkan.

SPR juga memaklumkan SOP Pencegahan Covid-19 bagi PRN itu telah diluluskan dan akan dilaksanakan dengan ketat di semua proses penjalanan pilihan raya iaitu proses cetakan dan semakan kertas undi, pengeluaran dan pengiraan kertas undi pos, semakan isi peti undi, sepanjang tempoh berkempen, hari mengundi dan penjumlahan rasmi undi.


Disekat : MalaysiaNow masih belum dapat penjelasan SKMM

Portal berita MalaysiaNow masih menanti penjelasan Suruhanjaya Komunikasi dan Multimedia Malaysia (SKMM) berhubung penafian akses selama 48 jam yang dialami 27 Jun lalu.

Menurut portal itu, surat yang diminta pembantu Menteri Komunikasi dan Digital, Fahmi Fadzil dihantar 5 Julai lalu untuk dirujuk kepada SKMM masih belum mendapat respons sehingga hari ini.

SKMM merupakan pengawal selia internet negara yang diberi kuasa untuk mengarahkan pembekal perkhidmatan internet (ISP) menyekat laman sesawang yang ‘tidak diingini’, kata portal itu.

MalaysiaNow turut mendakwa sudah berulang kali menghantar mesej melalui aplikasi WhatsApp kepada Wan Amsyar Jailani dari Unit Komunikasi Korporat SKMM namun tidak dilayan.

Akses portal berita MalaysiaNow disekat beberapa penyedia perkhidmatan Internet utama sebelum ia ditarik balik kira-kira 48 jam kemudian berikutan kecaman daripada aktivis, wartawan dan ahli politik.

Sekatan terhadap MalaysiaNow dipercayai pertama kali dilakukan sejak 2016 membabitkan portal berita yang mempunyai akreditasi media dari Jabatan Penerangan.

Pada 3 Julai lalu, Satu lagi portal berita yang lantang mengkritik kerajaan campuran, Malaysia Today yang dikendalikan penulis blog terkenal, Raja Petra Kamarudin didakwa disekat.

Pada Februari 2016, portal berita The Malaysian Insider disekat SKMM beberapa minggu sebelum akhirnya ditutup.


Rentas negeri dibenarkan hanya ke Langkawi: Motac

Kebenaran merentas negeri untuk aktiviti pelancongan hanyalah bagi program Gelembung Pelancongan Langkawi dengan pematuhan prosedur operasi standard (SOP) yang ditetapkan Majlis Keselamatan Negara (MKN).

Menurut Kementerian Pelancongan, Seni dan Budaya (MOTAC) dalam kenyataan hari ini, pelancong domestik ketika ini dibenarkan untuk melakukan aktiviti pelancongan dalam negeri bagi negeri-negeri yang berada dalam Fasa 2 dan ke atas dalam Pelan Pemulihan Negara (PPN).

Kenyataan tersebut merujuk kepada keputusan Sidang Jawatankuasa Khas Pengurusan Pandemik COVID-19 yang dipengerusikan Perdana Menteri Datuk Seri Ismail Sabri Yaakob pada 22 Sept (2021).

Ismail Sabri berkata pembukaan pusat-pusat pelancongan dan pulau-pulau serta aktiviti rentas negeri hanya akan dibenarkan apabila negara mencapai 90 peratus kadar vaksinasi dewasa.

“Kerajaan akan membuat pengumuman rasmi sebaik sahaja mendapat satu tarikh yang bersesuaian,” menurut MOTAC lapor Bernama.

Setakat semalam sebanyak 85.1 peratus populasi dewasa telah menerima vaksinasi lengkap.